Сенаторлар «Геном бўйича давлат рўйхатига олиш тўғрисида»ги қонунни маъқуллашди.\n 21 Nov 2020\nМаълум қилинишича, 2019 йил ва 2020 йилнинг 9 ойи давомида 720та оғир, 207та ўта оғир турдаги жиноятлар фош этилмасдан қолган.\nОлий Мажлис Сенатининг тўққизинчи ялпи мажлисида сенаторлар «Геном бўйича давлат рўйхатига олиш тўғрисида»ги Ўзбекистон Республикаси қонунини кўриб чиқишди.\nМажлис давомида Мудофаа ва хавфсизлик масалалари қўмитаси аъзоси Фарҳод Боқиев қонун мазмун-моҳияти ҳақида гапирди.\n«2019 йил ва 2020 йилнинг 9 ойи давомида 720та оғир, 207та ўта оғир турдаги жиноятлар фош этилмасдан қолган. Бундан ташқари, биргина 2020 йилнинг 9 ойида 367та бедарак йўқолган фуқаролар топилмаган ва 224та номаълум мурдаларнинг шахси аниқланмаган», деди Фарҳод Боқиев.\nУ бу қонун 50га яқин мамлакатда мавжудлигини, ДНК базалари билан ишлайдиган давлатлар борлиги, мана шу давлатларда 60 миллиондан ортиқ шахсларнинг маълумотлар базалари сақланишини таъкидлаб ўтди.\n«Геном ахборотлар базаси ёрдамида жиноятларни очиш механизмларининг жорий этилиши нисбатан мураккаб, ўта оғир ва очилмаган жиноятларни очишга имкон яратиш билан бирга қилмиш учун жазо муқаррарлигини таъминлайди. Бирор шахс жиноят қилиш учун қанчалик пухта режа қилмасин, содир бўлган жойда ўзи хоҳламаган ҳолатда биологик материални қолдиради. Бу соч толаси, қон доғи, тер доғи, сўлак бўлиши мумкин. Мана шу қолган биологик материалдан олинган геномга оид ахборот ўша жиноятнинг фош этилишига олиб келади», деди Фарҳод Боқиев.\nҲозирда содир этилаётган оғир ва ўта оғир турдаги жиноятлар тўлиқ фош этилиши ва жазо муқаррарлигини таъминлашни талаб этади. Бунда жиноятчилар томонидан ҳодиса жойларида ўз изларини қолдирмаслик мақсадида турли усуллардан фойдаланилмоқда.\nМазкур қонун қабул қилинишининг аҳамиятли томони шундаки, ушбу соҳага замонавий усул ва технологияларни жорий этиш алоҳида аҳамият касб этади. Ўз навбатида, чет эл тажрибаси жиноятчилик билан курашишда геном ахбороти маълумотлар базаси ёрдамида жиноятларни фош этиш муҳим аҳамият касб этиб, юқори самара бераётганини кўрсатмоқда.\nҲозирги кунда жиноят содир этиш усуллари ҳам такомиллашиб бормоқда. Уларнинг асосий мақсади жиноят содир этилган жойда қолдириладиган изларни минималлаштиришдан иборат бўлиб, бу эса содир этилган жиноятларни очиш жараёнларини қийинлаштирмоқда. Геном ахборот маълумотлар базаси ёрдамида жиноятларни очиш механизмининг жорий этилиши нисбатан мураккаб, ўта оғир ва очилмаган жиноятларни очишга имкон яратиш билан бирга қилмиш учун жазо муқаррарлигини таъминлайди.\nҚонун билан бир қатор янгиликлар киритилмоқда.\nХусусан, қонунда биологик материал, геном бўйича давлат рўйхатига олиш, геномга оид ахборот ва унга ишлов бериш, геномга оид ахборотнинг ягона маълумотлар базаси, одам ДНКсининг суд-биологик экспертизаси шахснинг биологик қариндошлари каби тушунчаларига аниқлик киритилмоқда. Шуни алоҳида таъкидлаш керакки, қонунчиликка «Шахснинг биологик қариндошлари» деган янги тушунча ҳам кириб келди.\nГеном бўйича давлат рўйхатига олиш доирасидаги ваколатли органларнинг ҳуқуқ ва мажбуриятлари белгиланмоқда. Геномга оид ахборотларнинг ягона маълумотлар базасини юритишни амалга оширувчи ваколатли давлат органи – Ўзбекистон Республикаси Ички ишлар вазирлиги ҳисобланади. Геномга оид ахборот инсонга тегишли бўлган ўта нозик ва муҳим бўлган конфеденциал ахборот бўлгани боис унинг бут сақланиши ва махфийлигини таъминлайди.\nБундан ташқари, қонунга мувофиқ Геном бўйича давлат рўйхатига олиш мажбурий ва ихтиёрий равишда амалга оширилади.\nМажбурий – оғир ва ўта оғир жиноятларни содир этишда гумон қилинувчи, айбланувчи сифатида жалб қилинган, оғир ва ўта оғир жиноятларни содир этганлик учун ҳукм қилинган шахслар, шунингдек, жинсий эркинликка қарши жиноятлар, ўн олти ёшга тўлмаган шахс билан жинсий алоқа қилиш ва ўн олти ёшга тўлмаган шахсга нисбатан уятсиз-бузуқ ҳаракатлар қилиш билан боғлиқ жиноятларни содир этганлик учун ҳукм қилинган шахслар.\nШунингдек, шахси аниқланмаган шахсларнинг терговга қадар текширув, суриштирув, дастлабки тергов ва суд жараёнида олинган биологик материаллари, таниб олинмаган мурдалар (тана қолдиқлар, қисмлари) ҳам мажбурий равишда амалга оширилади.\nИхтиёрий – Геном бўйича давлат рўйхатига олиш Ўзбекистон фуқароларининг, чет эл фуқароларининг ва фуқаролиги бўлмаган шахсларнинг ёзма аризаларига кўра пулли асосда амалга оширилади.\nБундан ташқари, бедарак йўқолган шахсларни қидиришга кўмаклашиш мақсадида уларнинг биологик қариндошлари бепул асосда геном бўйича ихтиёрий равишда давлат рўйхатига олишдан ўтиши мумкин.\nҚонун билан Геномга оид ахборотни олиш, унга ишлов бериш ва уни муҳофаза қилишнинг асосий талаблари белгиланмоқда.\nШунингдек, Геном бўйича давлат рўйхатига олинган ахборотдан:\nжиноятларнинг олдини олиш, уларни очиш ва тергов қилиш, шунингдек, уларни содир этган шахсларни фош этиш ва аниқлаш;\nбедарак йўқолган шахсларни қидириш;\nтаниб олинмаган мурдаларнинг (тана қолдиқларининг, қисмларининг) шахсини аниқлаш;\nбиологик қариндошликни аниқлаш мақсадида фойдаланилади.\nБу эса халқаро ҳуқуқ нормаларига тўла жавоб берадиган қонунийлик, инсонпарварлик, махфийлик принципларига амал қилинишини таъминлайди.\nЯна бир жиҳат. Биологик материал ва Геномга оид ахборотни сақлаш муддатлари ва йўқ қилиб ташлашнинг тартиблари белгиланмоқда.\nАгар шахс ўзининг барча биометрик маълумотлари қонунийлик асосида давлат рўйхатига олинганлигини ҳис этса ва ҳар қандай жиноий қилмиши фош этилишини олдиндан англаб етса, аксарият вазиятларда бу жиноят қилишдан қайтаради.\nМажлисда ҳуқуқни муҳофаза қилувчи органлар томонидан тезкор-қидирув фаолиятида қонунийлик асосида шакллантирилган фуқароларнинг биометрик маълумотлари ҳақидаги маълумотлар базаси мамлакатимизда фуқароларнинг ҳуқуқ ва эркинликларини ҳимоя қилиш, жамият ва давлат хавфсизлигини таъминлашда муҳим аҳамият касб этиши таъкидланди.\nСенаторлар томонидан «Геном бўйича давлат рўйхатига олиш тўғрисида»ги Ўзбекистон Республикаси Қонуни маъқулланди. Қонун 2023 йил 1 январдан эътиборан кучга киради.\nO'qilgan: 22 bora\nBuni ham o'qing: « ЎЗБЕКИСТОНДАГИ БОҒЧАЛАР БЕГОВЕЛЛАР БИЛАН ТАЪМИНЛАНАДИ\tУЧҚУДУҚДА IT-АКАДЕМИЯ ТАШКИЛ ҚИЛИНАДИ »


«Шум бола»га аталган кўча асари яратилди (видео) - Zamin.uz\n13:11 / 17.07.2020\n«Шум бола»га аталган кўча асари яратилди (видео)\nТошкентнинг Чилонзор туманида номаълум рассом қаламига мансуб «Шум бола» фильми бош қаҳрамони граффитиси пайдо бўлди. Бу ҳақда Маданият вазири Озодбек Назарбеков ижтимоий тармоқлардаги саҳифаси орқали маълум қилган.\nАбдурайим Абдуваҳобовни ўзбек халқи ўз ўғли, ўз актёридек қабул қилди, — дейди Озодбек Назарбеков.\nУнинг ижро этган роллари кўнглимизга яқин бўлгани учун ҳар бирига алоҳида меҳр қўйдик, ҳар сафар томоша қилганимизда қаҳрамонлари билан бирга яшадик: кулса, кулдик, йиғласа, йиғладик...\nБарчамизга аён, инсон энг қимматли нарсасини йўқотгандагина, унинг қадри қанчалар баланд бўлганини тушуниб етади. Тан оламизми-йўқми, лекин – бу ҳақиқат. Шу кунларда нафақат биз санъат аҳли, балки бутун халқ ҳаммамиз учун қадрли бўлган чин инсонни, асл ўзбек актёрини йўқотганимизни англадик.\nТелевидение, радио, матбуот, сайтлар, ижтимоий тармоқлар ҳамон уни хотирлашдан тўхтамаяпти. Чунки у бунга муносиб кўрилди. Тошкентнинг Чилонзор тумани Гагарин кўчасида номаълум рассом қаламига мансуб «Шум бола» фильми бош қаҳрамони граффитисининг пайдо бўлиши ҳам бунга бир мисолдир. Ушбу кўча асари таниқли актёр Абдурайим Абдуваҳобов хотирасига бағишланган.\nОзодбек Назарбековнинг сўзларига кўра, ноёб иқтидор эгаси бетакрор роллари билан ўзини абадиятга муҳрлай олди.


Finance.uz - Масофавий банк хизматлари такомиллашади\nМасофавий банк хизматлари такомиллашади\nЗамон талабига биноан банк фаолиятида масофавий банк хизматлари оммалашиб бормоқда. Бу хизматларнинг янада фаоллаштириш, банклар иш жараёнига кўпроқ жалб этиш мақсадида Ўзбекистон Республикаси Марказий банкида “Масофавий банк хизматлари” мавзусида семинар-тренинг ўтказилди.\nСеминар тренингда жаҳон тажрибасида қўлланилаётган масофавий банк хизматлари баён қилиниб, уларнинг айрим турлари юртимиз банклари тажрибасида ҳам қўлланмоқда ва қатор ютуқлар қўлга киритилаётгани билдирилди.\nМарказий банк “Тўлов тизимлари ва ахборот технологиялари Департаменти” бошқармаси бошлиғи Жамшид Усманов республика банкларида амалда фаолият кўрсатаётган масофавий банк хизматларига шарҳ бера туриб, уларнинг турлари ва қулайликларига урғу берди. Жумладан, Mobilе banking банк маҳсулотининг самарадорлиги ва қулайликларини билдирди.\nЎтган йилда Ўзбекистонда 6 383 492 нафар фойдаланувчи бу хизмат туридан фойдаланган бўлса, жорий йилнинг 1 сентябрь ҳолатига кўра уларнинг сони 9 236 543 нафарга етган.\nРеспублика ҳудудлари бўйича банкомат ва инфокиоскалар сони йилдан йилга ошиб, 2017 йилда 5415 донани ташкил қилган бўлса, 2018 йилда келиб 6174 та, жорий йилда эса 7743 тага етказилган.\nТадбирда мамлакатимиз банкларида келгусида жорий қилиниши кутилаётган янги хизмат турлари ҳақида ахборот берилди.


Эриус® Сироп – medu.uz – Дорилар ҳақида маълумотлар ўзбек тилида\nHome Йўриқномалар Эриус® Сироп\nИЛОВА-ВАРАҚА. ПАЦИЕНТ УЧУН МАЪЛУМОТ\nСироп 0,5 мг/мл\nПрепаратни қўллашни бошлашдан олдин ушбу илова-варақани диққат билан ўқиб чиқинг!\nУшбу илова-варақани сақланг. Сизга уни такроран ўқиб чиқиш талаб этилиши мумкин.\nАгар Сизда қўшимча саволлар туғилса, илтимос, шифокорингиз билан маслаҳатлашинг.\nБу препарат шахсан Сизга буюрилган, шунинг учун уни бошқа шахсларга бериш мумкин эмас. Ҳатто агар уларнинг касаллик симптомлари Сизда кузатилаётган симптомларга ўхшаш бўлса ҳам, бу уларнинг соғлиғига зарар етказиши мумкин.\nСавдо номи: Эриус®\nХалқаро патентланмаган номи: дезлоратадин\nДори воситасининг таркиби:\nтаъсир этувчи модда: дезлоратадин; 1 мл сироп 0,5 мг дезлоратадин сақлайди;\nёрдамчи моддалар: пропиленгликоль, суюқ сорбитол, лимон кислотаси, натрий цитрат дигидрати, динатрий эдетати, натрий бензоати, сахароза, ҳушбўй (№ 15864), сариқ бўёвчи №6 (Е 110), тозаланган сув.\nФармакотерапевтик гуруҳи: тизимли қўллаш учун антигистамин воситалар.\nДезлоратадин седатив самара кўрсатмайдиган периферик гистамин Н1-рецепторларининг селектив блокатори ҳисобланади. Дезлоратадин – лоратадиннинг бирламчи фаол метаболитидир. Дезлоратадин ва лоратадиннинг клиника олди тадқиқотларида ўхшаш дозаларида (дезлоратадиннинг концентрациясини ҳисобга олиб) иккала препаратнинг токсиклигининг сифат ёки миқдор жиҳатидан фарқлари аниқланмаган.\nЭриус® перорал қабул қилинганидан кейин периферик гистамин Н1-рецепторларини селектив блоклайди ва гематоэнцефалик тўсиқ орқали ўтмайди.\nКўп сонли тадқиқотлар антигистамин фаоллигидан ташқари Эриус® аллергияга қарши ва яллиғланишга қарши таъсир кўрсатади. Эриус® аллергик реакция асосидаги турли реакциялар кетма-кетлигини сусайтиради, айниқса:\nяллиғланишга қарши цитокинлар, шу жумладан, ИЛ-4, ИЛ-6, ИЛ-8, ИЛ-13 ларни ажралиб чиқиши;\nRANTES каби хемокинларни ажралиб чиқиши,\nфаоллашган полиморф ядроли нейтрофиллар томонидан супероксид анионларни ишлаб чиқарилиши;\nэозинофиллар адгезияси ва хемотаксиси;\nР-селектин каби молекулалар адгезиясини экспрессияси;\nIgE-боғлиқ гистамин, простагландин D2 ва лейкотриен С4 ни ажралиб чиқиши;\nҳайвонларда ўтказилган тадқиқотларда ўткир аллергик бронхоспазм.\nБолаларда Эриус® препаратини қўллашнинг хавфсизлиги 3 та клиник тадқиқотларда намойиш қилинган. Препарат антигистамин даволаш ўтказилиши зарур бўлган 6 ойлик – 11 ёшдаги болаларга 1 мг (6-11 ойлик), 1,25 мг (1-5 ёш) ёки 2,5 мг (6-11 ёш) суткалик дозада буюрилган. Даволаш яхши ўзлаштирилган, бу клиник лаборатор текширувлар натижалари, организмнинг ҳаётий муҳим фаолиятларининг ҳолати ва ЭКГ маълумотлари (шу жумладан QT интервал давомийлиги) билан тасдиқланган.\nКлиник тадқиқотларда Эриус® препаратини 20 мг пастроқ дозада 14 кун давомида ҳар куни қўлланилганида юрак-қон томир тизими томонидан ишончли клиник аҳамиятли ўзгаришлар билан кечмаган. Клиник-фармакологик тадқиқотда Эриус® препаратини суткада 45 мг (терапевтик дозадан 9 марта юқори) дозада 10 кун давомида қўлланилганида QT интервалини узайиши кузатилмаган.\nЭриус® гематоэнцефалик тўсиқ орқали ўтмайди. 5 мг тавсия этилган дозада қўлланилганида уйқучанлик тез-тезлиги плацебо гуруҳидан ошмаган. Клиник тадқиқотлар жараёнида 7,5 мг дан пастроқ дозада қўлланилганида психомотор фаолиятга таъсир кўрсатмаган.\nДезлоратадин қабул қилингандан 30 минутдан кейин плазмада аниқлана бошлайди. Дезлоратадиннинг плазмадаги максимал концентрациясига ўртача 3 соатдан кейин эришилади, ярим чиқарилиш даври ўртача 27 соатни ташкил этади. Дезлоратадиннинг тўпланиш даражаси унинг ярим чиқарилиш даври (тахминан 27 соат) ва қўллаш сонига (суткада бир марта) мувофиқ келади. Дезлоратадиннинг биокираолишлиги 5 мг дан 20 мг гача диапазонда пропорционал бўлган.\nДезлоратадин плазма оқсиллари билан ўртача даражада (83-87%) боғланади. Суткада бир марта 5 мг дан 20 мг гача дозада 14 кун давомида қўлланилганида препаратни клиник аҳамиятли тўпланиши белгилари аниқланмаган.\nПрепаратнинг бир хил дозалари билан қиёсий кесишган тадқиқотлар ўтказилганда таблетка ва сироп шаклидаги препаратнинг биоэквивалентлиги аниқланган.\nДезлоратадин фаол метаболит 3-гидрокси-дезлоратадинга самарали айланади, сўнгра эса глюкуронизацияга учрайди. Дезлоратадиннинг метаболизмида иштирок этувчи ферментлар аниқланмаган ва шунинг учун бошқа дори препаратлари билан ўзаро таъсирини тўлиқ инкор этиб бўлмайди. In vivo ва in vitro шароитларда ўтказилган тадқиқотлар натижалари дезлоратадин CYP3A4 ёки CYP2D6 ни сусайтирмаслигини кўрсатди.\nАҳолининг бир қисмида моддалар алмашинувининг аниқланмаган фенотипик полиморфизми оқибатида дезлоратадинни 3-гидрокси-дезлоратадинга айланиши сезиларли даражада секинлашади. Тахминан 2% кавказликларда ва 20% дан кўпроқ қора танли пациентларда AUC нинг қуйидаги нисбати аниқланган: DL/3-OH-DL>10 (норма: <4) ва бу пациентлар “секин метаболизаторлар” деб характерланади. “Секин метаболизаторлар” деб таснифланган катталарда кўп марта дозаларини қўллагандан кейин дезлоратадиннинг таъсири (AUC) моддалар алмашинуви нормал бўлган катталарга нисбатан 6 марта юқори бўлган. Бу вариантларнинг фармакодинамик таъсири натижалари, хусусан QTc интервали давомийлигига таъсири тўлиқ аниқланмаган.\nБолаларда дезлоратадиннинг кўп марта қўлланилган дозаларининг таъсири бўйича тадқиқотлар ўтказилмаган.\nПедиатрик амалиётда дезлоратадиннинг кўп марта дозаларининг таъсири бўйича тадқиқотларда дезлоратадиннинг AUC ва Cmax кўрсаткичи (тавсия этилган дозаларда қўлланилганда) 5 мг дозада сироп кўринишида дезлоратадин қабул қилган катталардаги кўрсаткичлар билан бир хил бўлганлиги аниқланган.\nБуйрак етишмовчилигида дезлоратадинни кўп марта қўллаш тажрибаси йўқ.\nТурли оғирлик даражасидаги буйрак фаолиятини барқарор бузилиши бўлган пациентларда дезлоратадин кўп марта юборилгандан кейин унинг AUC 1,5-2,5 марта ошган, 3-гидрокси-дезлоратадиннинг концентрацияси эса минимал даражада ўзгарган. Дезлоратадиннинг фақатгина оз қисми (0,3%) гемодиализ йўли билан чиқарилган. Бундан ташқари, буйрак касаллигида дезлоратадин ва 3-гидрокси-дезлоратадинни плазма оқсиллари билан боғланиши ўзгармаган; бунинг натижасида боғланмаган таъсир этувчи модданинг концентрацияси ўзгаришсиз қолган.\nЖигар фаолиятини бузилиши\nЖигар фаолиятини ўртача бузилиши бўлган пациентларда AUC 3 марта ошиши мумкин. Жигар дезлоратадин ва 3-гидрокси-дезлоратадинни плазма оқсиллари билан боғланиши ўзгармаган. Жигар фаолиятини ўртача бузилиши (Child В) бўлган пациентларда максимал 10 кун давомида даволаганда нохуш самараларнинг пайдо бўлиши тез-тезлиги ошмаган.\nДезлоратадинни 7,5 мг бир марталик дозада ўтказилган тадқиқотда овқат (ёғли юқори калорияли нонушта) ёки грейпфрут шарбати дезлоратадиннинг тақсимланишига таъсир қилмаслиги аниқланган.\nАксириш, бурундан ажралма ажралиши, қичишиш, бурунни шиши ва битиши, шунингдек кўзларни қичишиши ва қизариши, кўз ёши оқиши, танглай қичишиши ва йўтал каби аллергик ринитларнинг симптомларини енгиллаштириш.\nҚичишиш ва тошма каби эшакеми билан боғлиқ симптомларни енгиллаштириш учун қўлланади.\nПрепаратнинг фаол ёки бирон-бир ёрдамчи моддаларига юқори сезувчанликда қўллаш мумкин эмас.\n6 ойликкача бўлган болаларда Эриус® сиропини қўллашнинг самарадорлиги ва хавфсизлиги аниқланмаган.\nКлиник-фармакологик тадқиқотларда Эриус® психомотор фаолиятни бузилиши ва уйқучанлик каби алкоголнинг самараларини кучайтирмаган. Психомотор тестларнинг натижалари алкогол билан бирга Эриус® ва плацебо қўллаган пациентларда аҳамиятли даражада фарқ қилмаган.\nОғир буйрак етишмовчилиги бўлган пациентларда Эриус® ни эҳтиёткорлик билан қўллаш керак.\nСахароза ва сорбитол: Эриус® сироп сахароза ва сорбитол сақлайди, шунинг учун фруктозани туғма ўзлаштираолмаслик, глюкоза-галактоза мальабсорбцияси, сахараза-изомальтаза етишмовчилиги бўлган пациентларда препарат қўлланилмайди.\nНатрий 1 мл Эриус® сиропи 0,2895 мг натрий сақлайди.\nАвтомобилни бошқариш ва механизмлар билан ишлаш қобилиятига таъсири. Клиник тадқиқотларда препаратни автотранспортни бошқарганда ёки бошқа механизмлар билан ишлаганда реакция тезлигига таъсири аниқланмаган. Лекин пациентлар жуда кам ҳолларда пациентларнинг автомобилни бошқариш ва механизмлар билан ишлаш қобилиятига таъсир қилиши мумкин бўлган уйқучанлик бўлиши мумкинлиги ҳақида огоҳлантирилган бўлишлари керак.\nҲомиладорлик ва лактация. Ҳомиладорларда Эриус® ни қўллашнинг хавфсизлиги аниқланмаган, шунинг учун уни ҳомиладорлик даврида буюриш тавсия этилмайди.\nДезлоратадин кўкрак сутига киради, шунинг учун эмизикли аёлларга Эриус® ни буюриш мумкин эмас.\nАгар Сиз бирон-бир дори воситасини қўллаётган бўлсангиз, препаратни қўллаш мумкинлиги юзасидан шифокор билан маслаҳатлашинг.\nКетоконазол, эритромицин, азитромицин, флюоксетин, циметидин билан бирга бир неча марта қўлланилганида дезлоратадиннинг плазмадаги концентрациясини клиник аҳамиятли ўзгариши аниқланмаган. Бошқа дори воситалари билан ўзаро таъсири номаълум.\nҚўллаш усули ва дозалари.\nАллергик ринит (шу жумладан, узлукли ва доимий давом этувчи) ва эшакеми билан боғлиқ симптомларни енгиллаштириш учун Эриус® ни овқатланишдан қатъий назар қуйидаги дозаларда қабул қилинади:\nБолалар: – 6 ойликдан 11 ойликкагача: 2,0 мл сироп (1 мг дезлоратадин) суткада бир марта*;\n1 ёшдан 5 ёшгача: 2,5 мл сироп (1,25 мг дезлоратадин) суткада бир марта;\n6 ёшдан 11 ёшгача: 5,0 мл сироп (2,5 мг дезлоратадин) суткада бир марта;\nКатталар ва ўсмирлар (≥12 ёш): 10,0 мл сироп (5 мг дезлоратадин) суткада бир марта.\nУзлукли аллергик ринитни даволашни (симптомлар ҳафтасига 4 кун ёки 4 хафтадан камроқ) анамнез маълумотлари ҳисоби билан амалга ошириш керак, симптомлар йўқ бўлгандан кейин тўхтатиш ва улар такроран пайдо бўлганда қайта бошлаш керак. Доимий давом этувчи аллергик ринитда (симптомлар хафтасига 4 кундан ортиқ ёки 4 хафтадан ортиқ) аллерген билан контакт даври давомида даволашни давом эттириш керак.\n* Ўлчов қошиқчаси 2,5 мл ёки 5 мл сиропни ўлчаш учун, яъни 1 ёшдан ошган болаларга дозалаш учун мўлжалланган. 1 ёшдан кичик болалар учун 2 мл дозани ўлчаш учун игнасиз\n2 мл ли пластик шприцни ишлатиш мумкин.\nАгар Сиз препаратни ўз вақтида қабул қилишни унутган бўлсангиз, ўтказиб юборилган дозани иложи борича тезроқ қабул қилинг. Сўнгра Эриус® ни одатдаги вақтда қабул қилишни давом эттиринг. Ўтказиб юборилган дозани ўрнини тўлдириш учун Эриус® нинг иккита дозасини қабул қилиш мумкин эмас.\nПациентларнинг алоҳида гуруҳлари юзасидан қўшимча маълумот\nКекса ёшдаги пациентларда Эриус® препаратини қўллашнинг хавфсизлиги ва самарадорлиги аниқланмаган.\nЖигар фаолиятини бузилиши бўлган пациентларда Эриус® ни қўллаш бўйича маълумотлар мавжуд эмас.\nКлиник тадқиқотлар жараёнида Эриус® препаратини суткада 5 мг тавсия этилган дозада қўллашга кўрсатмалар бўйича, шу жумладан, аллергик ринит ва сурункали идиопатик эшакемида қўлланилганида, нохуш кўринишларнинг тез-тезлиги плацебо гуруҳига нисбатан 3% дан юқори бўлмаган. Энг кўп учраган (плацебо гуруҳига нисбатан) нохуш кўринишлар бўлиб юқори толиқиш (1,2%), оғизни қуриши (0,8%), бош оғриғи (0,6%) бўлган.\nЭриус® нинг 2-11 ёшли болалардаги клиник тадқиқотлари давомида ножўя реакциялари сони Эриус® сиропини қўллаган гуруҳда ҳам, плацебо гуруҳида ҳам бир хил бўлган.\n6-23 ойлик болаларда энг кўп учраган (плацебо гуруҳига нисбатан) нохуш кўринишлар бўлиб диарея (3,7%), қалтираш (2,3%) ва уйқусизлик (2,3%) бўлган.\nПрепарат қўлланилганда турли тез-тезликда учрайдиган ножўя самаралар аниқланиши мумкин: жуда тез-тез (≥1/10); тез-тез (≥1/100, <1/10); тез-тез эмас (≥1/1000, <1/100); кам ҳолларда (≥1/10000, <1/1000); жуда кам ҳолларда (<1/10000).\nРуҳиятни бузилиши Жуда кам ҳолларда: галлюцинациялар\nМарказий нерв тизими томонидан Тез-тез: Астения\nТез-тез эмас: бош оғриғи\nЖуда кам ҳолларда: бош айланиши, уйқучанлик, психомотор гиперреактивлик, тиришишлар\nЮрак-қон томир тизими томонидан Жуда кам ҳолларда: тахикардия, юрак уриб кетиши\nМеъда-ичак йўллари томонидан Тез-тез эмас: оғизни қуриши\nЖуда кам ҳолларда: қоринда оғриқ, кўнгил айниши, қусиш, диспепсия, диарея\nЖигар ва ўт чиқариш йўллари томонидан Жуда кам ҳолларда: жигар ферментлари фаоллигини ошиши, билирубин даражасини ошиши, гепатитни ривожланиши\nСкелет-мушак ва бириктирувчи тўқима томонидан Жуда кам ҳолларда: миалгия\nУмумий бузилишлар Жуда кам ҳолларда: анафилаксия, Квинке шиши, қичишиш, тошма, эшакеми, ҳансираш\nБирон-бир реакциялар пайдо бўлган ҳолларда, препаратни қўллашни давом эттириш юзасидан шифокор билан маслаҳатлашинг!\n2 йил. Ўрамида кўрсатилган яроқлилик муддати ўтгач ишлатилмасин.\nБолалар ололмайдиган жойда, 30оС дан юқори бўлмаган ҳароратда сақлансин.\n60 ёки 120 мл дан болалардан ҳимоя қилувчи қалпоқчали флаконлар ўлчов қошиқчаси билан картон қутида.


Шифокорлар чангли ҳаводан ҳимояланиш учун 10 та тавсия берди | Qalampir.uz\nШифокорлар чангли ҳаводан ҳимояланиш учун 10 та тавсия берди\nСаломатлик\t05 Ноябрь 18:21 10272\nКеча, 4 ноябрь ўзбекистонликлар учун чанг бўрони билан эсда қолди. Мана деярли бир кун ҳам ўтдикки, ҳамон пойтахт чанг ва қумли туман ичида қолган. Ҳаттоки, АҚШнинг Тошкентдаги элчихонасига ўрнатилган ҳавонинг ифлосланишини аниқлаш мосламаси пойтахт ҳавосини “ўта носоғлом”, деб баҳолади.\nБундай шароитда ҳар қандай соғлом одам ҳам ўзини ноқулай ҳис қилади, нафас олишга қийналади. Аллергик касаллиги бор беморлар жуда қийин ҳолатда қолади.\nСтатистикага эътибор қаратадиган бўлсак, бир куннинг ўзида "Тез ёрдам" хизматига бўлган жаъми чақириқлар сони 4082 тага етган. 678 киши нафас қисишидан шикоят қилган.\nШифокорлар чангли ҳаводан ҳимояланиш учун ўнта муҳим тавсияни беришмоқда. Булар:\n• Хона ёки иншоотларнинг пол ва токчалари, улар ичидаги буюм ҳамда ашёларни нам латта билан тозалаб туринг. Уй ёки бино ичига, атрофига сув солинган идишлар қўйиш чанг даражасини пасайтиришга хизмат қилади. Қолаверса, нам сочиқларни осиб қўйинг. Бундай вазиятда кондиционер ва ҳавони тозалаш тизимлари ҳам асқатади.\n• Деразаларни ёпиқ ҳолда сақланг. Айниқса кечаси ва эрта тонгда эшик ва ойналарни зичлаб ёпинг!\n• Кўпроқ сув ичинг!\n• Очиқ ҳавода ҳаракат қилишни чекланг!\n• Тез-тез душ қабул қилинг! Айниқса, ташқаридан уйга киргач, бу жараён нафас олишингизни енгиллаштиради.\n• Оғиз ва бурун бўшлиғини тузли эритма билан ювиб ташланг!\n• Нафас олиш тизими касалликларига чалинганлар тиббий ниқобдан фойдалашлари ва уларни ҳар 2 соатда алмаштиришлари зарур!\n• Кўзларни ювиш тавсия этилади. Айниқса, линзадан фойдаланувчилар учун бу жуда муҳим.\n• Тутунга тўла хоналарда чекиш хавфли. Чунки ифлосланган об-ҳаво ҳисобига саломатлигимизга етадиган зиён бир неча баробар ошиб кетади.\nЭслатиб ўтамиз, кеча, 4 ноябрь куни Ўзбекистоннинг қатор ҳудудларида, жумладан, Тошкент шаҳри, Сирдарё ва Бухоро вилоятларида кучли шамол эсиб, қумли бўронлар ҳосил бўлди. Кўриш даражаси 500-1000 метргача пасайди. Бунинг оқибатида тупроқнинг жуда қуруқ устки қатлами кўтарилиб, атмосфера ҳавосидаги чанг миқдори меъёрдагидан 30 баробаргача ортган.\n03 Декабрь 14:30 58596\n03 Декабрь 15:41 42493\n03 Декабрь 20:24 37415\n03 Декабрь 17:49 31499\n04 Декабрь 11:13 25501


Сабрсизликдан келадиган офатлар - Hidoyat.uz\nАсосий саҳифа Мақолалар Сабрсизликдан келадиган офатлар\nЧоп этилди Iyul 5, 2019 Сабрсизликдан келадиган офатларda fikr bildirishni o'chirish\nЭй азиз! Аҳлуллоҳ демишки, сабр ҳар бир давойи мурри нафийдир, шурбу ҳар манфаати жомеъдир ва ҳар мазаррати дафъедир. Бир давоки, бу сифатларга муттасиф бўлур, ақли бўлган киши нафсига икром этиб уни ичар. Бир лаҳзанинг аччиқлиги бир йил маза берар деб, у давонинг аччиқлиги ва шиддатига сабр ва тоқат этар. Яъни сабр қанчалик аччиқ ва тахир бир нарса бўлса ҳам манфаати жуда катта бўлганидан сабрни ўзига хос тарзда таъриф этилиб, у ҳар қандай дардга даво бўлган бир чорага ўхшатилмоқда. Бу ҳам тўрт қисмдир. Бири тоат борасидаги сабр, бири гуноҳларнинг таркига сабр, бири дунёнинг адолатсизликларига сабр. Яна бири эса дард ва мусибатларга сабрдир. Буларга сабр эта билган кишиларга ҳисобсиз манфаат ва фойдалар ҳосил бўладики, улар тоат ва истиқоматдир, мусибат ва балолардан ҳам икки дунёда озод бўлмоқдир. Сокинлик, сабр билан тоат ва манзиллари, ҳузур ва мақомлари юксалиши, муомаласи ва манфаати улуғлиги ҳосил бўлади, иншоаллоҳ.\nСабрли бўлган киши қаҳр ва қазодан, жазо, фазо ва ғавғодан, машаққати дунёдан, охират азобларидан, нафснинг орзуларига эргашишдан, душманлар билан ёқалашмоқдан ва неча минг балодан нажот топиб муродига етади. Икки жаҳоннинг саодати ила ризо мақомига эришади. Сабр қилмасдан дод-фарёд айлаган кимсалар эса ҳар манфаатдан маҳрум бўлиб, ҳар зарардан бенасиб қолувчидир. Чунки у заиф кимса ибодатда давом этишга сабр қила олмайди ва бунинг оқибатида ҳузур ҳам топа олмайди. Ғофил қолади ёки масъиятдан, сабр этмасликдан, суиистеъмоллик ила раҳмсиз ва зарар етказувчи бўлади ёхуд чархи кажрафтор ишларига сабр айламай балоларга йўлиқади; мусибатларга сабр айламасдан фарёд ва фиғонлари билан сабрнинг файзи ва савобидан маҳрум қолади. Энг аянчлиси, жуда кўп фарёди касратининг оқибатида сабрнинг мукофоти фавт бўлиб, бир мусибати икки бўлади-ки: бири келган бало; иккинчиси, зое бўлган савобдир. Бу сабабдан демишларки, мусибатда сабрдан маҳрум бўлмоқ, мусибатдан ортиқ бир мусибатдир. Бинобарин, дод-фарёднинг кўплигида нима фойда бордирки, ҳосили мавжудни зоил этар ва кетаётган йўқликни сизга рад айламас. Ҳеч нарса бўлмайди. Шундай экан, фарёд ва фиғонни кўп этмангки, сиздан бири кетса, бошқаси қолсин.\nҲазрати Али каррамаллоҳу важҳаҳу бир шахсга таъзия билдириш асносида дедиларки: “Агар сабр қилсанг, Ҳақнинг тақдири жорий бўлади, сен бундан савоб оласан, агар фарёду фиғон айласанг ҳам тақдири илоҳий ҳукмини ижро этади, сен эса савобдан маҳрум қоласан. Чунки буни ёзган Холиқ ва Борийдир, қазо ва кадари оламга жорийдир, аҳкоми вақтида жумлага ҳукм ўтказувчидир. Хотиржамлик, тадбир ва тадориксиз, фарёд ва фиғон ила офият кийимлари ечилган бўлади. Оғирликларни зиммасига олиш, таваккул, сабр, таҳаммул орифлар коридир. Зеро, улар маърифат асаридир”.\nЎзбекистон делегацияси Мозори-Шарифга ташриф буюрди


Пиёдалар хавфсизлиги хатарли... ми?\n14:24 / 13.03.2016\nСўнгги йилларда АҚШда юз берган йўл транспорт ҳодисалари оқибатида ҳалок бўлган пиёдалар сони 10 фоизга ошди. Йўл хавфсизлиги Уюшмаси тарқатган хабарларга қараганда, 2015 йилнинг биринчи ярим йилида йўлларда юз берган фалокатлар оқибатида 2 минг 368 нафар пиёда ҳалок бўлган. Бу 2014 йилга нисбатан анча кўпдир. Бир йил муқаддам 2 минг 232 киши йўл транспорт ҳодисаларининг қурбонига айланган эди. Бу борадаги статистика 1975 йилдан бери олиб борилади. Энг кўп йўл транспорт ҳодисалари Калифорния, Флорида, Нью-Йорк ва Техас штатларида қайд қилинади. 2014 йилда бу рўйхатга Аризона, Делавэр, Невада, Луизиана, Нью-Мексико, Жанубий Каролина ва Флорида штатлари ҳам қўшилган.\nNational Complete Streets Coalition ташкилоти ўтказган тадқиқот натижаларига қараганда, АҚШда ҳар 8 дақиқада бир пиёдани машина уриб кетади. Пиёдалар учун энг хавфли шаҳарлар мамлакат жанубида жойлашган. Таҳлилчиларнинг фикрича, йўллар йил сайин ҳайдовчи ва йўловчилар учун хатарли бўлиб бормоқда. Сўнгги йилларда автомобиллар такомиллашиб, йўллар замонавийлашиб бораётганига қарамасдан йўл транспорт ҳодисалари миқдори камаймаяпти.\nКузатувчиларнинг фикрича, сўнги йилларда йўл транспорт ҳодисалари бўйича Россия олдинги ўринларга чиқиб олган. Ҳар йили йўл транспорт ҳодисалари оқибатида ҳар юз минг россияликнинг 15-18 нафари ҳалок бўлади. Германия, Франция, Буюк Британия ва АҚШда бу рақам 2-3 нафарни ташкил қилади. Жаҳон Соғлиқни сақлаш ташкилоти маълумотларига кўра, йўл транспорт ҳодисалари туфайли асосан 15-29 ёшдагилар вафот этади. 2015 йилда Россия йўлларида 21 мингдан ортиқ киши ҳалок бўлган.\nПиёдаларнинг ҳалок бўлишига асосан ҳайдовчилар томонидан автомобиллар тезлигининг оширилиши бош сабаб экани тан олинади.\nЖаҳон мамлакатларида кузатилаётган йўл хавфсизлиги билан боғлиқ вазият таҳлил қилинар экан, яқин йилларда йўлларда юз бериши мумкин бўлган фалокатларнинг олдини тўлалигича олиниши мумкин эмас, деган қарашлар айтилмоқда. Бу асосий муаммолардан бири бўлиб қолаверади.\nМасалан, Осиё, Африка, Яқин ва Ўрта Шарқ, Кариб ҳавзасидаги мамлакатларда юз берадиган йўл транспорт ҳодисалари қурбонларининг 40 фоизини пиёдалар ташкил қилади. Иқтисоди тараққий этган мамлакатларда бу рақам 10 фоиздан 20 фоизгача иборат. Кузатувчиларнинг фикрича, жаҳон мамлакатларида юз берадиган йўл транспорт ҳодисалари оқибатида ҳалок бўладиганларни асосан 3 ёшдан 35 ёшгача бўлганлар ташкил қилади. Йўл ҳаракати хавфсизлиги борасида ривожланган мамлакатларда сўнгги 30 йилда вазият барқарорлашаётган бир вақтда қашшоқ мамлакатлардаги вазият ёмонлашмоқда.\nЎтган асрнинг 80-йилларида йўл транспорт ҳодисалари оқибатида жаҳонда бир йилда 300 мингга яқин киши вафот этар эди. 90-йиллар сўнгига келиб, бу рақам 500 минг нафарга етди. Бугунги кунда ҳар йили жаҳонда кузатиладиган йўл транспорт ҳодисалари оқибатида 1 миллион 200 минг киши ҳалок бўлиб, 20 миллиондан 50 миллионгача одам жароҳат олади. Айни дамда жаҳон иқтисодиёти йўл транспорт ҳодисалари оқибатида кўрадиган зарар бир йилда 800 миллиард долларни ташкил қилади.\nҚолоқ давлатларга нисбатан Европа мамлакатларида пиёдалар хавфсизлигига катта аҳамият қаратилади. БМТ қарорига кўра, 2000 йилда Европада Учинчи йўл ҳаракати хавфсизлиги ҳалқаро ҳафталиги ўтказилди.\nПиёдаларнинг йўл ҳаракати хавфсизлиги билан боғлиқ масала кўплаб мамлакатлар учун долзарблигича қолмоқда. Бугунги кунда бу муаммо барҳам топмаган. Балки автомобиллар сонининг кун сайин ортиб бораётгани боис янада долзарб тус ола бошлади.\nОсиёда йўл транспорт ҳодисаси одамларнинг ўлимига бош сабабчи бўлмоқда. Автомобиль ғилдираклари остида қолиб вафот этиш ҳоллари юқумли касалликлар оқибатида вафот этиш кўринишларини ортда қолдирди. Биргина Таиланд йўлларида ҳалок бўлаётганлар сони сил ва безгакдан нобуд бўлаётганлар сонидан ошиб кетган.\nТаҳлилчиларнинг фикрича, ҳалок бўлаётганларнинг ярмидан кўпи, жароҳат олганларнинг учдан бир қисми тунда ёки ноқулай об-ҳаво шароитларида юз берадган йўл транспорт ҳодисалари ҳиссасига тўғри келади. 2015 йилда Эстонияда юз берган йўл транспорт ҳодисалари оқибатида 67 киши ҳалок бўлди. Полиция вакилларининг айтишича, уларнинг ярмидан кўпи хавфсизлик камаридан фойдаланмаган. Умумий ҳисобда 1 минг 356 киши жароҳат олган.\nМаълумот учун, илк бор автомобиль иштирокидаги ҳодиса 1896 йилнинг 30 майида қайд қилинган эди. Ўша йили Нью-Йоркда Ҳенри Уэллс бошқарган электромобиль Эвелин Томас ҳайдаб кетаётган велосипедга бориб урилган эди.


Тожикистоннинг биринчи президенти Каҳҳор Маҳкамов вафот этди\n07:58 / 09.06.2016\nТожикистоннинг биринчи президенти Каҳҳор Маҳкамов 8 июнда 85 ёшида ҳаётдан кўз юмди. Сиёсатчи узоқ давом этган касалликдан кейин вафот этди.\nМаҳкамов билан видолашиш ва дафн маросими Душанбеда 9 июнда бўлиб ўтади. У "Сари Осиё" қабристонига дафн этилади, деб хабар бермоқда ТАСС ахборот агентлиги.\nКаҳҳор Маҳкамов – Собиқ иттифоқ ва тожик сиёсий ва давлат арбоби, Тожикистон ССР взирлар кенгаши раиси, Тожикистон Компартияси МҚ биринчи котиби, Тожикистон ССР Олий кенгаши раиси, Тожикистоннинг биринчи президенти.\nМаҳкамов 1990 йил 30 ноябрда умумхалқ сайловида президент этиб сайланган. 1991 йил 31 августда ўз лавозимидан кетган. У истеъфога кетгач Тожикистон парламентининг умрбод аъзоси ҳисобланган. Маҳкамов, шунингдек, Тожикистоннинг Евросиё иқтисодий иттифоқидаги вакили ҳамда бу иттифоққа аъзо давлатлар кирувчи иқтисодий сиёсат бўйича комиссия раиси бўлган.


Буюк давлат арбоби, соҳибқирон\nАмир Темур - ўрта асрнинг йирик давлат арбоби, буюк саркарда, кучли, марказлашган давлат асосчиси, илм-фан ва маданият ҳомийси - 1336 йил 7 апрелда Кеш (ҳозирги Шаҳрисабз) шаҳри яқинидаги Хожа Илғор қишлоғи (ҳозирги Яккабоғ тумани)да туғилди. Унинг тўлиқ исми Амир Темур ибн Амир Тарағой ибн Амир Барқул.\nАмир Темурнинг онаси Такина хотун бухоролик. Отаси амир Тарағой эса барлос уруғининг оқсоқолларидан ҳамда Чиғатой улусининг эътиборли бекларидан ҳисобланган. Унинг аждодлари Кеш вилоятида ҳокимлик қилишган. Шу боис Амир Темурнинг отаси Амир Тарағой ҳам йилда бир маротаба Или дарёси бўйида хон томонидан чақириладиган эл-юрт бекларининг қурултойига таклиф этилар ва у бундай йиғинларда муттасил қатнашар эди. Шу билан бирга у Шарафуддин Али Яздийнинг таъкидлашига кўра, "уламо ва сулаҳо ва муттақийларга мушфиқ ва меҳрибон эрди ва буларнинг мажлисига борур эрди...". Тарағойбек пири Шамсиддин Кулолни айниқса чуқур эҳтиром қилган. Кейинчалик шайх Кулол Амир Темурнинг ҳам пири бўлган. Тарағойбек 1360 йилда вафот этган.\nАмир Темурнинг ёшлиги Кешда ўтди. Етти ёшга тўлгач, отаси уни ўқишга берди. Темур ёшлик чоғлариданоқ махсус мураббийлар назорати остида чавандозлик, овчилик, камондан нишонга ўқ узиш, бошқа турли машқ ва ҳарбий ўйинлар билан машғул бўлган. Шу аснода Темур тулпорларни саралаб ажрата оладиган моҳир чавандоз ва довюрак баҳодир бўлиб вояга етган. У табиатан оғир, босиқ, теран фикрли ва идрокли ҳамда ниҳоятда зийрак, кишилардаги қобилият, фазилат, айниқса, самимиятни тезда фаҳмлаб оладиган инсон бўлган. Шу туфайли ўспиринлик чоғларидаёқ атрофига тенгқурлари орасидан садоқатли дўстларни жалб қила олган. Унинг атрофига болаликдаги дўстлари ва мактабдошлари (Аббос баҳодур, Жаҳоншоҳбек, Қимори иноқ, Сулаймоншоҳбек, Идику Темур, Сайфуддинбек, Ҳиндушоҳ, Қарқара ва б.) тўпланишиб, биргаликда машқ қилар, мусобақаларда иштирок этишар, аста-секин навкар бўлишиб, ҳарбий бўлинма сифатида шакллана борган. Кейинчалик улар Амир Темур қўшинида лашкарбошилик даражасигача кўтарилганлар.\nАмир Темур ўзининг илк ҳарбий фаолиятини қўл остидаги навкарлари билан айрим вилоят амирларига хизмат қилишдан бошлаган; уларнинг ўзаро курашларида қатнашиб, жасорат кўрсатган, жангларда чиниққан, ҳарбий маҳоратини оширган. Донғи бутун Қашқадарё воҳасига ёйилган. Амир Темурнинг ақлу заковати, шижоати ва шуҳрати уни Мовароуннаҳрнинг нуфузли амирларидан амир Хизр Ясовурий ва амир Қазағон билан яқинлаштирди. Хондамирнинг ёзишича, отаси Амир Тарағой Амир Темурни аввал 1355 йилда амир Жоку барлоснинг қизи Нурмушк оғога, сўнгра ўша йили Қазағоннинг набираси ва амир ҳусайннинг синглиси Ўлжой Туркон оғога уйлантиради. Кейинги никоҳ туфайли Амир Темур билан Балх ҳокими амир Ҳусайн ўртасида иттифоқ юзага келиб, улар биргаликда мўғулларга қарши курашадилар.\nXIV асрнинг иккинчи ярми XV аср Ватанимиз тарихида воқеаларга ниҳоятда бой тарихий ижтимоий сабоқ даври ҳисобланади, чунки бу даврда мўғуллар ҳукмронлиги ва феодал тарқоқлик тугатилиб, босқинчиларнинг вайронагарчиликлари ва бир ярим асрлик зулмлари оқибатида иқтисодий, маданий-маърифий турғунлик ҳолатига тушиб қолган мамлакатимиз ўз мустақиллигини қайта тиклашга киришди. Бу минтақада Амир Темур (1336-1405 йиллар) бошчилигида ягона туғ остида марказлашган, кучли ва мустақил давлат ташкил топди. Марказий Осиё халқлари ҳаётида юз берган бу тарихий жараёнда шубҳасиз Соҳибқирон Амир Темурнинг хизматлари буюкдир.\nБу ақлли ва билимли инсон ўз давлатининг куч-қудратини ошириш ва мустаҳкамлаш учун биринчи навбатда ҳарбий ва энг муҳим иқтисодий ислоҳотлар ўтказди. Бу ислоҳотлар заминида аввалги давр донишмандларининг ақл-идроки, ғоялари мужассам эди, айниқса, тараққиёт учун ягона давлат, ўзаро тотувлик, ишбилармонларга қулай мулкий ва ҳуқуқий шароит яратишга, айниқса савдо-сотиқни ривожлантиришга алоҳида эътибор берилди.\nАмир Темур ўрта асрлар даврига хос ўз удумлари доирасида фаолият юритган бўлса ҳам, инсон манфаатларини кучайтиришга интилиб, ирқи, миллати, дини ва келиб чиқишидан қатъи назар инсонларнинг бир бутун ҳудудда яшаши мумкинлиги тўғрисидаги "ягона макон" ғоясининг илк ташаббускорига айланди. Президентимиз Ислом Каримов ҳақли равишда таъкидлаганидек, "Унинг ҳаракатлари туфайли Осиё ва Европа давлатлари тарихда биринчи марта ягона жуғрофий - сиёсий маконда эканлигини ҳис этди".\nАмир Темурнинг толерантлик (диний бағрикенглик) сиёсати алоҳида тадқиқотни талаб этади. У илк маротаба ана шу ғояга асос солган ҳукмдорлардандир. Унинг насроний қиролларга йўллаган мактубларида "Сиз савдогарларингизни биз томонларга юборсангиз, токи биз уларни қизғин, барча иззатларни ўрнига қўйиб кутиб олайлик. Бизнинг савдогарларимиз Сиз томонларга борсалар ва уларга ҳам шундай иззат-икромлар кўрсатсалар. Майли, улар ҳеч қандай хавф-хатарсиз, тўсиқсиз йўл юрсинлар. Дунёни савдогарлар фаровон қиладилар, деган нақлни инкор этиш бефойда" - дея кўп бора таъкидлаган.\nДиний низолар кучайгач, эллар шу сабабдан ўзаро ёвлашган, айниқса, Ғарб ва Шарқ бир-бирини яқиндан билмаган, диний адоватлар замирида урушлар чиққан ўша даврларда ҳар икки қитъааро дўстона муносабат ўрнатилиши амри маҳол эди. Амир Темур биринчи марта Ғарб ва Шарқ ўртасидаги муносабатларни шартномалар орқали мустаҳкамлашни ғарб қиролликларига таклиф этган ва бу муаммони расмий тарафдан ҳал этишга интилган. Амир Темурнинг бу ҳатти-ҳаракатларини тарихшунос олимлар бугунги кунда "Қўл чўзиш сиёсати" деб атамоқдалар.\nАмир Темурнинг тарихдаги бу эзгу амалларини Европа халқлари ҳам тан олади. Мустақилликнинг дастлабки йилларида Франциянинг ўша даврдаги Президенти Жак Ширак тарафидан Амир Темурнинг Шарль VI га йўллаган номалари нусхаси юртимиз Президентига топширилди ва ҳозирги пайтда Темурийлар тарихи давлат музейида сақланмоқда.\nАмир Темур бунёдкорлик соҳасида ҳам катта ўзгаришлар қилиб, жаҳон меъморчилигини бемисл даражада бойитди. У салтанат мафкураси, ғояси ва маҳобатини ўз бунёдкорлик ишларида намоён эта олди. Амир Темур Самарқанд атрофида ўз даврида дунёнинг сиёсий марказлари бўлган Шероз, Султония, Бағдод, Ироқ, Дамашқ, Миср каби 12 та шаҳар номи билан қишлоқлар барпо этиб, салтанат пойтахтининг уларга нисбатан тутган мавқеига алоҳида урғу берган. Шунингдек, соҳибқирон Самарқанд шаҳри атрофида ўнлаб боғлар яратган, бу боғларда гўзал иморатлар, фавворалар ва бошқа иншоотлар қурдирган. Дунёнинг энг чекка жойларидан турфа хил ва гўзал ўсимликлар, жониворлар келтирилган. Нафақат Самарқанд ва Шаҳрисабз шаҳарлари, балки, Темур салтанатининг барча бурчакларида ҳам кенг бунёдкорлик ишлари олиб борилди. Салтанатда масжид, мадраса, маъмурий иморатлар, кўча, боғ-роғлар, янги қишлоқ ва шаҳарлар, ҳаммом, бозор, тим, кўприк, шифохона, канал, ариқ ва бошқа иншоотлар қурилишига катта эътибор қаратилди. Муаррих Шарафиддин Али Яздий Кавказ атрофида Бойлақон шаҳри қурилиши ҳақида шундай ёзиб қолдирган: "Ҳазрат Соҳибқироннинг Бойлақонни таъмир этмак доъийаси муборак хотиридан ўтди. Ул шаҳар муддати мадидким вайрон бўлуб, не бир иморати ва не бир жонивору ҳашорати бор эрди. Ул сарзаминида махсус ёрлиқ била хуш раво муҳандислар ва кордон меъморлар шаҳар тарихиға машғул бўлдиларким, анинг ҳандақи ва тўрт бозори ва бисёр эвлари ва ҳаммому карвонсаройи ва майдонию боғи ва ғайруҳуни асос этиб андоза қилдилар. Ва таноб тортиб шаҳзодалару беклар ани тақсимладилар. Черик тамоми жадди бирла ишга машғул бўлдилар. Ул иморатларнинг барчаси пишиқ ғиштдан бир ой муддатда тамом этилди..."\nАйтишларича, бу шаҳарнинг фаровонлигини таъминлашга хизмат қилувчи Наҳри Барлос каналининг Амир Темур тарафидан қаздирилиши ўз даврида катта шов-шувга сабаб бўлган. Бу каналга ҳатто кемалар қатнови йўлга қўйилган.\nАмир Темур томонидан қурилган иморатларни юз йиллардан кейин кўрган ва бундан қаттиқ ҳайратга тушган можор олими Х. Вамбери унинг бу фаолиятига шундай баҳо берган: "Самарқанднинг шавкатли давридан қолган меъморий асарларни ҳозирги заиф ҳоли билан қиёсланса, бугунги муҳташам биноларнинг тавсиялари муболағали туюлмайди. Султон Худобанда тарафидан Султонияда юз йил илгари қурилган масжиднинг гўзаллиги Темур тарафидан бунёд этилган ҳозирги Самарқанднинг харобалари устида қад кўтарган "Масжиди шоҳ"нинг гўзал маҳобати билан тенглаша олмас.\nМеъморчиликнинг шундай услубида кейинроқ қурилган бинолар, масалан, Исфахондаги Майдоншоҳдаги Масжиди Кабир, Қум ва Машҳаддаги турбалар Темур ҳиммати билан бунёд этилган иморатга нисбатан такрорийдир".\nСоҳибқирон Амир Темур тарқоқ қавмларни бирлаштириш, уларни ягона, кучли ва аҳил миллатга айлантиришни ўзига мақсад қилиб қўйганди. Бу мақсад йўлида кучини ҳам, вақтини ҳам аямади. У ўзбек тилини биринчи марта расмий муомалага олиб кирди. Фармонлар, ёрлиқлар ва хатлар араб ва форс тиллари қатори ўзбек тилида ҳам ёзила бошлади.\nПрезидентимиз Ислом Каримов Парижда Амир Темур таваллудининг 660 йиллик байрамига бағишланган тантаналарда сўзлаган нутқида унинг тарихдаги, айниқса, дипломатия тарихидаги оламшумул фаолиятига шундай баҳо берган:\n"Бу ерда XV асрдаёқ Амир Темурга ёдгорлик ўрнатилиб, унга "Европанинг ҳалоскори" деган рамзий маъноли сўзлар ёзиб қўйилган.\nАйни Амир Темур босқинчи тўдаларнинг Европа ичкарисига қилаётган ҳаракатига чек қўйганини, бошқа тажовузкорлик юришларини узоқ муддатга тўхтатиб қўйганини ҳозир инкор қилиб бўлмайди".\nИслом Каримов ташаббуси ва раҳнамолигида Тошкент, Самарқанд, Шаҳрисабз ва бошқа шаҳарларнинг марказий майдонларида Амир Темурга ҳайкал ўрнатилди, Тошкентдаги Амир Темур хиёбонида Темурийлар даври музейи барпо этилди, "Амир Темур" ордени таъсис этилди ва Халқаро Амир Темур жамғармаси ташкил қилинди.


Бўш томорқалардан фойдаланинг – Qumqo'rg'on sadosi\nБўш томорқалардан фойдаланинг\nБутун дунёда коронавирус пандемияси ҳукм сурмоқда. Олимлар кўп давлатларда озиқ-овқат билан боғлиқ муаммо бўлишини тахмин қилмоқда. Аҳоли орасида озиқ-овқатларга эҳтиёж кўп. Карантин пайти мамлакатимиз аҳолиси орасида ҳам истеъмол маҳсулотлари етишмовчилиги, нархларнинг қимматлашгани сезилаяпти.\nДавлатимиз раҳбарлари коронавирус инфекцияси тарқалишининг олдини олиш учун аҳолининг уйда қолиши, тўйимли озиқ-овқат билан таъминланиши, ортиқча дабдабабозликка берилган тўй, марака ва бошқа маросимларга бормаслик чораларини қўллаяпти. Қишлоқ хўжалиги, хизмат кўрсатиш ва бошқа соҳалардаги янги лойиҳаларни ташкил этиш ҳамда мавжудларини кенгайтириш, томорқа ер эгаларига ер участкаларидан самарали ва оқилона фойдаланиш учун қулай шарт-шароитларни яратиш, аҳолининг ишчанлик фаоллигини ва тадбиркорлик ташаббусларини рағбатлантириш, шунингдек, ижтимоий заиф қатламлар бандлигини таъминлашга эътиборни кучайтирди. Шундай эзгу мақсад мужассамлашган Ўзбекистон Республикаси Президентининг 2020 йил 18 майдаги 4716-сонли “Томорқа ер эгаларини қўллаб-қувватлаш ва аҳоли бандлигини таъминлаш бўйича қўшимча чора-тадбирлар тўғрисида”ги Қарори қабул қилинди. Қарорда томорқа ер участкалари самарадорлигини оширишни ҳамда қишлоқ хўжалиги кооперативлари аъзолигига бадал тўлаш учун ишсиз, кам таъминланган ва камбағал оилаларга субсидиялар ажратишни молиялаштириш учун Ўзбекистон Республикаси Молия вазирлиги ҳузуридаги Инқирозга қарши курашиш жамғармаси ҳисобидан Бандликка кўмаклашиш давлат жамғармасига 50 миллиард сўм миқдоридаги маблағлар ажратилиши кўзда тутилган. Бундан ташқари, 2020 йил 20 майдан бошлаб Бандликка кўмаклашиш давлат жамғармаси маблағлари ҳисобидан қуйидаги миқдорда субсидиялар ажратилади.\n1.Аҳоли бандлигига кўмаклашиш маркази, етказиб берувчи ташкилотлар ва томорқа ер эгалари ўртасида тузилган уч томонлама шартномалар асосида:\nенгил конструкцияли иссиқхоналар ўрнатиш учун – базавий ҳисоблаш миқдорининг 30 бараваригача;\nсуғориш воситалари харид қилиш учун – базавий ҳисоблаш миқдорининг 10 бараваригача;\nуруғликлар ва кўчатлар сотиб олиш учун – базавий ҳисоблаш миқдорининг 3 бараваригача субсидия берилади.\n2. Қишлоқ хўжалиги кооперативлари балиқчилик, қуёнчилик, паррандачилик, асаларичилик, мева-сабзовотчилик, узумчилик, тикувчилик, ҳунармандчилик ва бошқа илғор соҳаларда ташкил этилади;\nҚишлоқ хўжалиги кооперативларига ишсиз фуқаролар, кам таъминланган оилалар аъзолари, ташқи меҳнат миграциясидан қайтиб келган шахслар ҳамда кооператив фаолияти йўналиши бўйича тажрибага эга етакчи тадбиркорлар бирлаштирилиши назарда тутилган. Сиз ҳам қарорда кўзда тутилган имкониятдан фойдаланинг.\nЎзМТДП туман Кенгаши етакчи мутахассиси, партия гуруҳи ижрочи котиби\nДеҳқон бозоридаги камчиликлар\nТуман ғаллакорлари зафар маррасига етди\nТадбиркорлар ўз бурчларини адо этишмоқда\nКоронавирус касаллигининг Испания давлатидаги оғир оқибатлари\nҒАЛЛА РИЗҚ-РЎЗИМИЗ УНИ ЁНҒИН БАЛОСИДАН АСРАЙЛИК!


Молиявий пирамида асосчиси Нуриддин Абулғозиев суд қилиндиHaqida.net\nHome Dunyo Молиявий пирамида асосчиси Нуриддин Абулғозиев суд қилинди\nМолиявий пирамида асосчиси Нуриддин Абулғозиев суд қилинди\nЎзбекистон Миллий хавфсизлик хизматининг тезкор ходимлари Тошкент вилояти Ички ишлар бошқармаси вакиллари билан ҳамкорликда кенг кўламли фирибгарлик билан шуғулланиб келган гуруҳнинг жиноий фаолиятига чек қўйди. Бу ҳақда 27 ноябрь куни «Ўзбекистон 24» телеканалининг «Ахборот 24» дастурида маълумот берилди.\nҚайд этилишича, 1979 йилда Тошкент вилоятининг Янгийўл туманида туғилган Нуриддин Абулғозиев жиноий тил бириктиришнинг ташаббускори бўлган. У ўзининг шериклари – Акмал Назаров, Жонибек Бўрибеков ва Дилшод Қосимбеков билан бирга “Дилшод Авто Савдо” МЧЖга асос солади. Ҳужжат бўйича фирма автомобиль олди-сотдисида ўртадаги воситачи вазифасини бажарган. Аммо кейинчалик терговда аниқланишича, бу ишлар шунчаки жиноятни беркитиш мақсадида қилинган.\nБошқарув лавозимларига ўз ҳамтовоқларини жойлаштириб қўйган Абулғозиев чинакам маънода молиявий пирамидага асос солади. Улар бу сердаромад ишга аҳолидан жуда катта миқдорда фоиз тўловини тўлаш ваъдаси билан пул, қимматбаҳо тақинчоқлар, мол-мулк ва автотранспорт воситаларини қабул қилишни бошлайдилар. Товламачилар “Дилшод Авто Савдо” жамияти орқали одамлар ўз маблағларини кўпайтириб олганликлари ҳақида ёлғон миш-мишларни тарқатишади. Кейинроқ маълум бўлишича, аҳолидан олинган бойликлар тадбиркорлик фаолиятига эмас, балки одамлар ишончини йўқотмаслик учун эски омонатчиларга фоиз тўловларини қоплаш учун йўналтирилган.\nПулнинг қолган қисми эса жиноятчиларнинг чўнтагига тушган. Алданган кишилар сони юзлаб экани айтилмоқда. Фирибгарларнинг айланма пуллари эса миллиардлаб сўмни ташкил қилган. МХХ ходимлари жиноятчи гуруҳнинг қинғир ишларини фош этдилар.\nМазкур иш жиноят ишлари бўйича Тошкент вилояти Янгийўл тумани судида кўриб чиқилди. Туман суди раиси Баҳром Тошпўлатовнинг сўзларига кўра, Абулғозиевга нисбатан илгари сурилган айбловлар ўз исботини топган, айбдорларга тегишли жазо тайинланди.\n“Жабрланувчиларга етказилган моддий зарарларни судланувчилардан ундириш белгиланди. Судланувчилар – Нуриддин Абулғозиев ва унинг жиноий шериклари томонидан ҳали ўзларининг ихтиёрига ўтказишга улгурмаган 125 дан ортиқ бўлган енгил ва юк автомашиналари суднинг қарори билан қонуний эгаларига қайтарилишига эришилди”, – дейди Баҳром Тошпўлатов.\nЭслатиб ўтамиз, Абулғозиев чинозлик Аҳмадбой қўлга тушганидан сўнг – ўтган йилнинг июнь ойида ҳибсга олингани маълум бўлган эди.


Илмий ҳамкорлик йўналишлари белгиланди | NORMA.UZ\nИлмий ҳамкорлик йўналишлари белгиланди\nПрезидент томонидан МДҲ иштирокчи-давлатларининг фундаментал тадқиқотлар соҳасида давлатлараро муносабатларни мувофиқлаштириш тўғрисидаги битим тасдиқланди (30.11.2020 йилдаги ПҚ-4903-сон қарорга қаранг).\nБитим 2019 йил 31 май куни Ашхобод шаҳрида МДҲ иштирокчи-давлатларининг Ҳукумат раҳбарлари кенгаши йиғилишида имзоланган. Унинг мақсади – фундаментал тадқиқотлар, илм-фан соҳасида узоқ муддатли ва ўзаро манфаатли ҳамкорликни ривожлантиришга кўмаклашиш соҳасида МДҲ доирасида давлатлароро ўзаро ҳамкорликнинг асосий йўналишлари, шакллари ва механизмларини белгилаш.\nҲужжат иштирокчи-давлатлар ташкилотларига қуйидаги устувор йўналишлар бўйича ҳар томонлама ёрдам кўрсатилишини назарда тутади:\nфизика-математика ва кимё фанлари, ахборот ва коммуникация технологиялари;\nянги моддалар ва материаллар, жумладан наноматериаллар ва нанотехнологиялар;\nЕр, ҳаёт ҳақидаги фанлар, жумладан биологик, аграр ва тиббиёт фанлари, биотехнология ва ген инженерияси;\nтабиатдан оқилона фойдаланиш ва атроф-муҳитни муҳофаза қилиш, иқлим ўзгариши, шу жумладан музликларни ўрганиш;\nэнергетика, ядро, муқобил ва тикланадиган энергетика, машинасозлик ва асбобсозлик;\nижтимоий-иқтисодий ва гуманитар фанлар;\nкосмосни тадқиқ этиш;\nтарафлар билан келишилган фундаментал тадқиқотларнинг бошқа устувор йўналишлари.\nИнновацион ривожланиш вазирлиги Ўзбекистон томонидан Битимни амалга ошириш учун масъул бўлган ваколатли орган ҳисобланади. ТИВга Битимнинг кучга кириши учун Ўзбекистон томонидан зарур бўлган давлат ички тартиб-таомиллари бажарилганлиги ҳамда уни амалга ошириш учун масъул бўлган ваколатли орган тўғрисида депозитарийга тегишли билдиришнома йўллаш топширилди.\nҲужжат Қонун ҳужжатлари маълумотлари миллий базасида эълон қилинган ва 1.12.2020 йилдан кучга кирди.\nИмом Мотуридий маркази ташкил этилади\nҲазрати Имом мажмуасида Ўзбекистондаги Ислом маданияти маркази барпо этилади


Мавсумнинг илк меваси — аҳоли дастурхонига – Фарғона ҳақиқати\nBy ferpravda.uz 03.05.2021 03.05.2021\nҚулупнай мевали ўсимликлар ичида энг эрта пишадиган, мавсумнинг илк мевасидир. Янги териб олингани жуда мазали ва хушбўй бўлиб, таркибида 4–11 фоиз қанд моддаси, 0,28–1,6 фоиз кислоталар, 37–130 мг/фоиз С витамини, енгил ҳазм бўладиган темир, фосфор, калий, кальций тузлари ва бошқа витаминлар мавжуд.\nҚува, Ўзбекистон туманлари ҳамда Қувасой шаҳри миришкорлари илғор тажрибалар асосида қулупнайни эрта етиштиришни йўлга қўйган. Бу эса апрель ойидан бошлаб, бозорларни сархил мева билан таъминламоқда. Айни кунларда Қува туманидаги Томорқа ер участкаларини ривожлантириш илмий-амалий марказида қулупнай, пешма-пеш бозорларга етказиб бериляпти. Маълумотларга қараганда, ёш боғлар орасидаги 60 гектар майдонда “Ўзбекистон”, “дилбарим”, “кобра” каби навлари етиштириляпти.\nПудратчи Давронбек Олимов 50 сотих очиқ майдонда плёнка остида қулупнайнинг “Ўзбекистон” навини парваришлаб, аҳоли дастурхонига етказмоқда. Унинг айтишича, ўтган йили 25 миллион сўмдан ортиқ даромад олган.\n-Илгарилари қулупнай май ойининг охирларида бозорга чиқарди, -дейди Давронбек.-Бугун эса қулупнайзорларнинг миришкорлари кўпайди. Плёнка остида ёки иссиқхонада парваришлаш камида бир ой олдин пишишига хизмат қилади. Албатта, бунинг машаққати бор. Баҳор фаслида ҳаво анча совуқ бўлди. Бу қулупнайзорга ҳам таъсир қилди. Шундай бўлсада 5 тоннадан ортиқ ҳосил олишни кўзлаб турибмиз.


UzWebiston: Ўзбекистонда ҳар йили бир миллион иш ўрни қандай яратилади? - BBC News O'zbek\nUzWebiston: Ўзбекистонда ҳар йили бир миллион иш ўрни қандай яратилади?\nImage caption Ўтган йил ўзбекистонлик меҳнат муҳожирлари биргина Россиянинг ўзидан 6 миллиард долларга яқин пул жўнатишган.\nЎзбек расмийлари даъво қилишича, 2013 йилнинг биринчи ярмида мамлакатда ярим миллиондан кўпроқ янги иш ўринлари яратилган. Бироқ, баъзи хабарларга кўра, давлат статистикаси ҳақиқатдан йироқ бўлиши мумкин.\nЎзбекистондаги ҳукуматпараст UzDaily.uz янгиликлар веб сайти ўзининг 22 июлги сонида Давлат Статистика Қўмитаси ва Иқтисодиёт Вазирлигига иқтибосан хабар мамлакатда ярим миллиондан кўпроқ иш ўрни яратилгани ҳақида хабар берди.\n"Ўзбекистонда бу йилнинг биринчи ярмида ҳаммаси бўлиб 554,400 иш ўринлари яратилган. Ва ушбу янги иш ўринларининг 334,400 (60.3 фоизи) қишлоқ жойларида яратилган," - дея хабар берди UzDaily.uz.\nВеб саҳифага кўра, бунга мамлакат бўйлаб янги ширкатларни очиш, мавжудларини кенгайтириш, турли кичик корхоналарни яратиш, тадбиркорликни ривожлантириш ва фермер хўжаликларини кенгайтириш ҳисобига эришилган.\n"Меҳнат бозорида олинган чоралар натижасида, иш билан таъминлаш 2.5 фоизга, ўртача маош 18.5 фоизга ва ўртача пенсия 28.6 фоизга ўсди. Аҳолининг умумий даромади 16,3 фоизга ўсди," - дея таъкидланади хабарда.\nЎзбек давлат матбуоти ҳар йили мамлакатда янги иш ўринлари яратилаётгани ҳақида давомли хабар бериб келади.\nҲукуматнинг "Халқ Сўзи" шу йилнинг 1 феврал сонида 2012 йилда Ўзбекистонда 1 миллионга яқин иш ўринлари яратилгани ҳақида хабар қилинганди.\nДавлат статистикаси танқиди\nБироқ, Uzmetronom.com веб саҳифаси яқинда ҳукуматни нотўғри статистик маълумотларни тарқатаётгани учун танқид қилди.\nВеб саҳифага кўра, бундай нотўғри маълумотлар билан ҳукумат аҳолининг ҳукумат томонидан тарқатиладиган ҳар қандай хабарга шубҳа билан қарашга ундайди.\n"Ўзбекистон расмий статистикаси вазиятни ўта беъманилик билан тасвирлайди. Ўзбек расмийлари ҳар йили бир миллион иш ўринлари яратилаётгани ҳақида хабар беришади, улардан 60 фоизи гўёки қишлоқ жойларида яратилаётган эмиш. Аммо, бу рақамлар ҳақиқатни акс эттирмайди ва бундай иш ўринлари фақат қоғозларда мавжуд," - деб ёзади веб саҳифа ўзининг 25 июнги сонида.\nМеҳнат муҳожирлари ва хориждан пул ўтказмалари\nДавлат матбуоти минглаб иш ўринлари яратилгани ҳақида хабар бераётган бир пайтда, бошқа манбалар тарқатаётган хабарлар мамлакат фуқаролари чет элларда иш топишга ҳаракат қилаётганидан далолат беради.\nУларга кўра, меҳнат муҳожирларининг Ўзбекистон иқтисодиётига қўшаётган ҳиссаси йил сайин ортиб бормоқда.\n"Мустақил иқтисодчилар ҳисоб-китобига кўра, Ўзбекистонда мавжуд меҳнатга яроқли 11.6 миллион аҳолининг 4 миллиони хорижда ишлашни маъқул афзал деб билади," - дея хабар беради Uzmetronom.com ўзининг 25 июнги сонида. - "Ўзбекистонлик меҳнат муҳожирлари мамлакат бюджетининг асосий ҳиссадорларидир. 2012 йилда биргина Россиянинг ўзидан улар ватанларига деярли 6 миллиард доллар жўнатганлар. Улар тахминан яна шунча пулни ўзлари билан келтиришган."\n"Россиядаги Ўзбекистон фуқаролари юборган пуллар 2012 йилда 33 фоизга ортиб, деярли 5.7 миллиард долларни ташкил этган," - деб хабар беради Россиянинг Regnum ахборот агентлиги 2013 йилнинг 11 мартида. Унинг илова қилишича, Ўзбекистон Россиядан пул ўтказмалари бўйича дунёнинг энг еткачи мамлакати ҳисобланади.\nАйни дамда, шуни таъкидлаш лозимки, Ўзбекистон аҳолиси шу йилнинг биринчи чорагидан 30 миллиондан ошиб кетди, дея хабар берди Gazeta.uz веб сайти 8 май куни.\nПрезидент меҳнат муҳожирлари ҳақида\n19 июн куни Жиззах вилоятидаги фермерлар, тадбиркорлар ва жамоатчилик фаоллари билан норасмий учрашуви чоғида гапирган президент Ислом Каримов уларни янада кўпроқ ширкатлар очиш ва янги иш ўринларини яратишга чақирди ва сўнгра Москва кўчаларини супураётган ўзбекларни “дансалар" деб атади ва улардан “жирканиш”ини айтди. "Дангасалар деб кимни ҳисоблайман? Ҳўв Москвани бориб кўчаларини, майдонларини супурадиганларни. Ўтта нима йўқ... Одам жирканадики, ўзбек миллатидан шунақа бориб, ўзига бир бурда нон топиш учун шу ёққа бориши керак экан. Ҳа, Ўзбекистоннинг ўзида ҳеч ким очликдан ўлаётгани йўқ!" - деб айтди президент Каримов.\nБундан ташқари ўзбек давлат матбуоти ҳар доим хорижда ноқонуний ишлаётган фуқароларни ё-да фоҳишалик қилаётган хотин-қизларни қораловчи мақолаларни чоп этади ва телевизион кўрсатувларни намойиш этади.


Россия олийгоҳларининг дипломлари Ўзбекистонда нострификация қилиниши, шунингдек ўзбек дипломининг Россия ҳудудида тан олиниши масаласи кутилаётган «Ўзбекистон-Россия таълим форуми»да ижобий ҳал этилиши кутилмоқда. Бу ҳақда форум ташкилотчилари Kun.uz'га маълум қилди.\n«Бу масала узоқ йиллардан бери ўз ечимини кутаётган муаммолардан бири эди. Форум доирасида ушбу масала чуқур тадқиқ этиш мақсадида алоҳида ишчи гуруҳ тузилиши назарда тутилган. Гуруҳ таркибига, албатта, соҳа мутахассислари ва ҳуқуқшунослар киритилиши кутилмоқда. Шундан сўнг, ишчи гуруҳ ишлаб чиққан тавсияларга биноан дипломларни ҳар иккала мамлакат ҳудудида тан олиниши масаласи бўйича муҳим қарорлар қабул қилинади», дейди Ўзбекистон Республикаси Президенти маслаҳатчиси Абдужаббор Абдувоҳитов.\nЎзбекистон Республикаси Президенти маслаҳатчиси Абдужаббор Абдувоҳитов / Фото: KUN.UZ\nБундан аввал, Ўзбекистон Республикаси Вазирлар Маҳкамаси ҳузуридаги Таълим сифатини назорат қилиш давлат инспекцияси томонидан хорижий дипломларни нострификация қилиш учун ҳужжатларни қабул қилиш бўйича онлайн-сервис ишга туширилганди.


Англиянинг Ланкашир графлигининг водопровод сувида хавфли инфекция топилди\n22:15 / 08.08.2015 2272\nАнглиянинг Ланкашир графлиги водопровод сувида инсон ҳаёти учун хавфли микроорганизмлар – криптоспоридиялар аниқланди. Шу сабабли бу ҳудуддаги яшовчи 300 мингдан зиёдроқ аҳоли коммунал хизматлар кўрсатувчи United Utilities компаниясидан сувни қайнатиб ичиш ҳақида огоҳлантириш олди.\n“Хавф кейинги ҳафтада ҳам сақланиб қолади, шунинг учун сувни қайнатиб ичишда давом этинг. Биз истеъмолчилар билан компенсация масаласида боғланамиз”, дейилмоқда хабарда.\nКомпания графлик аҳолисига сувни аввал қайнатиб, кейин уни ўз эҳтиёжларига, жумладан, ичиш, таом тайёрлаш ва тишни ювишда фойдаланишларини тавсия қилмоқда.\nКриптоспоридиялар овқат ҳазм қилиш ва нафас олиш тизимига зиён етказувчи криптоспоридиоз касаллигини келтириб чиқарувчи микроорганизмлар ҳисобланади. Бу касаллик иммун танқислигидан азият чекувчиларга катта хавф солади.


22:26Бальде Кейтанинг янги жамоаси эълон қилинди 0 22:24Алижонов энг кўп вазият яратган. ОЧЛ нимчорак финалига оид статистикалар 2 22:14"Ростов"нинг бир йўла уч футболчиси ушбу трансферлар ойнасида кучли бешлик жамоаларига ўтиши мумкин 18 21:50Арманистондаги ҳарбий ҳолат туфайли ЕЛ саралаши доирасидаги баҳс бошқа давлатга кўчирилди 2 21:25“Ростов” Шомуродовнинг ўрнини тўлдириш учун “Локомотив М” ҳужумчиси билан музокара ўтказмоқда 30 21:10“Реал” яқин орада футболчи сотиб оладими? Зидан жавоб берди 12 20:59Coca Cola Суперлига. 18-тур ҳакамлари маълум 4 20:51Биринчи лига. 5-тур натижалари 2 20:45“Челси” ҳимоячиси ва Лэмпард ўртасида низо келиб чиқди 6 20:37Сане Германия Суперкубогини ўтказиб юборади 3 20:35"Истиқлол"га қарши баҳс олдидан мураббийлар нима дейишганди? Бекор қилинган ўйинлар фойда бўлдими ёки зарар? Анзур Исмоилов билан суҳбат 12 20:34Про лига. 9-тур ҳакамлари 1 20:20“Женоа” Шомуродовнинг трансфер суммасини бўлиб тўламоқчи 45 20:11Голлар ёмғири: А Серия 2-тури қандай ўтди? 3 20:08"Персеполис" - "Пахтакор" учрашуви ҳакамлари маълум 22\n“Ростов” Шомуродовнинг ўрнини тўлдириш учун “Локомотив М” ҳужумчиси билан музокара ўтказмоқда 30


"Ливерпуль" "Интер" раҳбариятининг фикрини ўзгартирмоқчи\n16 июль, 2021, 10:46\nТеглар:Интер | Ливерпуль\nЯхшигина пул таклиф қилиняпти.\nLa Repubblica нашри тарқатган хабарга қараганда, "Интер" клуби ва Италия терма жамоаси ярим ҳимоячиси Николо Барелла фаолиятини Англия премьер-лигасида давом эттириши мумкин.\nЮқоридаги манбага кўра, "неррадзурилар" етакчи футболчиси билан хайрлашмоқчи эмас, аммо "Ливерпуль" Барелла учун Милан клубига 70 миллион евро тўлашга тайёр. Бу таклиф молиявий қийинчиликлар юзага келган ҳозирги даврда “Интер” раҳбариятининг фикрини ўзгартириши мумкин.\nАйтиш керакки, Николога шахсан мерсисайдликлар бош мураббийи Юрген Клопп жиддий қизиқмоқда.\nБарелла ўтган мавсум А Серияда 36 та учрашувда майдонга тушди ва жамоасининг 7 та голига ассистентлик қилди.\nНиколо Барелла 11 июль куни Италия терма жамоаси сафида Европа чемпиони бўлди.\nЧемпионнинг бозори қайнаяпти\n"Интер" "Ливерпуль" футболчисини "нишонга олди"\n"Барселона" юлдузига харидор тополмаяпти


Президент Ўзбекистонга пульсоксиметрлар олиб келишни топширди, «Дори-Дармон» компаниясига дорилар захирасини яратиш учун 30 млрд сўм ажратилади - Anhor\nAnhor Все посты Президент Ўзбекистонга пульсоксиметрлар олиб келишни топширди, «Дори-Дармон» компаниясига дорилар захирасини яратиш учун 30 млрд сўм ажратилади\nПрезидент Ўзбекистонга пульсоксиметрлар олиб келишни топширди, «Дори-Дармон» компаниясига дорилар захирасини яратиш учун 30 млрд сўм ажратилади\nШавкат Мирзиёев Тошкент шаҳри ва пойтахт вилоятида пандемия билан боғлиқ ҳолат ҳамда уни барқарорлаштириш бўйича чора-тадбирларга бағишланган йиғилишни ўтказди. Биз йиғилишнинг асосий бандларини тўплашга ҳаракат қилдик.\nТўловлар: бугундан бошлаб коронавирусга чалинган беморлар билан ишлаётган ҳар бир махсус шифохонада алоҳида тижорат банкининг кассалари ташкил қилиниб, шифокорларнинг 14 кунлик иш хақини жойида олиш тизими жорий этилади.\nҚўшимча ускуналар ва беморлар учун ўринлар: Коронавирусли беморлар учун ажратилган шифохоналарга қўшимча 285 дона ўпка сунъий вентиляцияси аппарати, 155 дона ўпкани ёрдамчи нафас олдириш ускунаси, 140 дона кислород концентратори, 200 та функционал ётоқлар билан таъминланди.\nБош вазирга пульсоксиметрларни мамлакатга тез етказиш бўйича чораларни кўриш топширилди. Бунинг учун, агар керак бўлса, махсус самолёт ажратилиши, тадбиркорлар томонидан кислород концентраторларини Ўзбекистонга олиб кириш тартиб-таомилларини енгиллаштириш чоралари кўрилиши лозимлиги қайд этилди.\nУндан ташқари, Тошкент тиббиёт академиясининг кўп тармоқли клиникаси, Республика ихтисослаштирилган терапия ва тиббий реабилитация маркази, Тошкент шахар 1-сон клиник шифохонаси, Республика биринчи ва иккинчи сон клиник касалхонасида ҳамда барча янги очилаётган “провизор” шифохоналарида 1 000 дан ортиқ кислород ўтказадиган нуқталар сонини кўпайтириш зарурлиги таъкидланди. Тошкент шаҳри хокимлиги, Ички ишлар вазирлиги ҳамда ҳар бир туман ҳокими ўз ҳудудида жойлашган тиббиёт муассасаларини доимий асосда кислород билан тўлдириб боришга шахсан масъуллиги белгиланди.\nТез тиббий ёрдам: 103 телефон рақамига уланиш вақти 1,5 дақиқадан 15 сониягача қисқартирилди, мурожаатларнинг асосий қисми келиб тушадиган вақт оралиғида (соат 18:00 дан 24:00 гача) энг тажрибали операторлар хизмат кўрсатиши йўлга қўйилди. Тошкент шаҳри тез тиббий ёрдам станциясида операторларнинг меҳнат шароити яхшиланди ва бир сменада фаолият олиб бораётган операторлар сони 40 тадан 100 нафарга етказилди. Станцияга қўшимча электр тармоғи уланди, бригадалар сони 250 тагача кўпайтирилди.\nДори-дармон захираси: Беморларни даволаш учун зарур дори-дармон воситалари захираларини яратиш мақсадида қўшимча равишда Тошкент шаҳри ва Тошкент вилояти хокиликлари тегишлича 20 миллиард ва 10 миллиард сўм маблағларни “Дори-дармон” акционерлик компаниясига айланма маблағ сифатида ажратиши белгиланди.\nШифокорларга мукофотлар: Касаллик ўчоғида ўз жонини гаровга тикиб ҳар бир касални ўлим ёқасидан олиб чиқаётган шифокорларимизни давлат мукофоти билан тақдирлаш бўйича таклифлар киритиш топшириғи берилди.\nТестлар: Санитария-эпидемиологик осойишталик агентлигининг туман бўлимларига коронавирусга ПЗР-анализи олишга ва таҳлил жавобини Республика агентлигига юбормасдан, бевосита беморларга топшириш тартиби ўрнатилди ва бу орқали таҳлил жавобларини кутиш даври қисқаради.\nХаражатлар ва мониторинг: бугунги кунда республика ва маҳаллий бюджетлардан молиялаштириладиган ҳар қандай харажат устувор равишда пандемияга қарши кураш тадбирларига қаратилиши шарт. Бундан муҳим харажатлар бўлиши мумкин эмас, дея қайд этади давлат раҳбари.\nФарғонада Марказий майдонларни ободонлаштириш, кўкаламзорлаштириш ва сақлаш департаменти ташкил этилади\nСирдарё вилоятидаги шубҳали дафн билан боғлиқ вазиятга изоҳ берилди


Windows 10 тизимини смартфонга ўрнатиб, уни мобил компьютерга айлантиришди! («жонли» видео) - Terabayt.Uz\nWindows 10 тизимини смартфонга ўрнатиб, уни мобил компьютерга айлантиришди! («жонли» видео)\nВиртуал машиналар одатда компьютер ва ноутбуклардаги операцион тизим устига бошқасини ўрнатиб ишлатишда қўлланади. UTM номли шундай дастур ёрдамида эса қизиқувчилар Windows 10 тизимини ҳатто iPhone’га ҳам ўрнатишди.\nДастурчиларнинг айтишларича, UTM иловаси ёрдасида Windos ва Linux операцион тизимларини iPhone ҳамда iPad’ларда тўлақонли ишлатиш мумкин. Буни улар iPhone X русумли смартфонда «жонли» тарзда кўрсатиб беришди:\nБунда жейлбрек ёки бошқа қўшимча воситалардан ҳам фойдаланишмаган; айфондаги Windows 10 тизимида файллар менежерини, созламаларни, Microsoft Office ва ҳатто Paint дастурларини ишга туширишган.\nБу каби тажрибаларнинг қандай натижа бериши номаълум, шу боисдан сизларга уни синаб кўришни тавсия этмаймиз.\n#Apple #Apple iPhone #iphone X #Windows 10 #смартфонлар #Apple iPhone X


Президентимиз “Барака мева саноат сервис” масъулияти чекланган жамиятида истиқболли лойиҳалар билан танишди - Ўзбекистон Республикаси Қишлоқ хўжалиги вазирлиги\nПрезидентимиз мазкур масъулияти чекланган жамияти фаолияти билан танишди.\nБугунги кунда мамлакатимизда қишлоқ хўжалиги маҳсулотлари, хусусан, мева-сабзавот етиштириш, қайта ишлаш ва экспортга йўналтиришга қаратилган лойиҳаларни амалга оширишга алоҳида эътибор қаратилмоқда. Президентимизнинг 2018 йил 29 мартдаги “Ўзбекистон Республикасида мева-сабзавотчиликни жадал ривожлантиришга доир қўшимча чора-тадбирлар тўғрисида”ги фармони экспортбоп мева-сабзавот маҳсулотлари етиштириш ҳажмини кўпайтириш, умуман мазкур соҳани ривожлантиришда муҳим омил бўлиб хизмат қилмоқда.\nКорхона 2015 йилда фаолиятини ёнғоқ, майиз ва ковулни экспорт қилишдан бошлаган. Унинг умумий майдони 308 гектарни ташкил қилади. Бу ерда ғалла, кунгабоқар, ловия, уруғлик учун картошка, дурагай маккажўхори, иссиқхонада помидор парваришланмоқда. 17 сотихлик тажриба синов участкасида қишлоқ хўжалиги маҳсулотлари синовдан ўтказилаётир. 32 кишининг бандлиги таъминланган. Мавсумий иш пайтида ишчилар сони 800 нафардан ортади.\nЛойиҳа доирасида 160 гетар майдонга серҳосил ёнғоқ кўчатлари ўтқазилмоқда. Унинг умумий қиймати 9,6 миллиард сўм бўлиб, йилига ўртача 4 минг 600 тонна ёнғоқ етиштирилади. Натижада 15 нафар аҳоли бандлиги таъминланади. Ёнғоқлар тўлиқ ҳосилга кирса, бир йилда 40,2 миллиард сўмлик маҳсулот олиш мумкин.\nУшбу лойиҳада аввало юқори сифатли қишлоқ хўжалиги маҳсулотлари етиштиришни йўлга қўйиш орқали экспорт ҳажмини ошириш билан бирга янги иш ўринлари яратиш ва аҳолини бу маҳсулотга бўлган талабини тўлақонли қондиришни кўзда тутилган. Етиштирилган маҳсулотларнинг бир қисми ички бозорга чиқарилса, 70 фоизи хорижга экспорт қилинади.\nШу ернинг ўзида 2018-2019 йилларда балиқчилик, паррандачилик, чорвачилик, пиллачилик йўлга қўйиш, томорқачиликни янада ривожлантириш, иссиқхонада лимон етиштириш, тутзорлар ташкил этиш, оғир ҳудудлардаги майдонларни сув таъминотини яхшилаш, пахтадан бўшаган ер майдонларига қишлоқ хўжалиги экинларини жойлаштириш ва экспортбоп маҳсулотлар етиштириш, вилоят экспорт салоҳиятини янада ошириш бўйича лойиҳалар тақдимоти ҳам ўтказилди.\nДавлатимиз раҳбари ёнғоқзорларни кўпайтириш, Балиқчилик бўйича мутахассислар тайёрлаш, картошка уруғчилигини ривожлантириш бўйича мутасаддиларга топшириқлар берди.


Трактордан… мотоцикл - Carzone.Uz\nКўп нарсадан мотоцикл ясаганлар бор: ёғочдан, симдан, лойдан ва ҳоказо. Аммо уларнинг кўпчилиги сувенир бўлиб, ҳаракатланмаслиги турган гап. Аммо тракторнинг қисмларидан ясалган мотоцикл кишини ҳайратга солади. Қолаверса, унга ўтириб ҳайдаш мумкин. Бир оз хунукроқ бўлса нима қилибди, қизлар чиқмаса чиқмас 🙂


Rost24 - ТАРИХНИНГ ҚОРА КУНЛАРИ: Ўзбек аёллари эркаклар қамоқхонасига, бандитлар ичига ташланган\n“Ўзбек аёли Махсума аяни 5 та фарзанди бўлишига, уй бекаси бўлишига қарамасдан уни қамоқхонага энг ўғри, бандитларнинг ичига ташлашган. Бу қайси ақлга тўғри келади, аёлларни эркакларни қамоқхонасига ташланиши. Бунинг натижасида, уни қамоқхонада уриб, эрингни Ватан хоинлигини сотмагансан, деб у ерда номусига теккан. У аёл йиғлаб-йиғлаб шу ерда 9 ойдан кейин қиз фарзанд кўрган ва унинг исмини Маҳкума, деб қўяди.”\nҚатағон даврида ўзбек фаол хотин-қизлари, зиёли аёллари учун ҳам аянчли кечган. Ўзбек хотин-қизларига энг оғир жазолар қўлланган. Улар қамоққа олиниб, тўғридан-тўғри эркаклар қамоқхонасига, бандитлар ичига ташланган. Германияда ўқиган ўзбек қизлари эса "немис шпиони" сифатида отиб ташланаверган.\nЎша даврдаги ўзбек аёлларининг тақдири ва оқланган қатағон қурбонлари ичида аёллар қанчани ташкил этиши, оқлангандан кейин ҳукуматимиз тарафдан моддий ва маънавий зарарлари қопланяптими ёки йўқми каби журналистлар саволларига "Қатағон қурбонлари хотираси" музейи директори Бахтиёр Хасанов ва ушбу музей катта илмий ходими Баҳром Ирзаевлар жавоб беришди ва ўша даврдаги аждодларимиз ҳақида биз билмаган фикрларни айтиб ўтишди.\n"Қатағон қурбонлари хотираси" музейи катта илмий ходими Баҳром Ирзаев:\n"Кеча судда алоҳида айтиб ўтилди, авлодлари томонидан моддий - маънавий даъволар бўладиган бўлса, тўлиқ ҳаққи бор. Яъни авлодлари томонидан бу оқланган заҳоти кучга киради. Бунга ҳеч қандай эътироз йўқ.\nАёллар бўйича айтадиган бўлсак, дастлабки 115 нафардаям, кейинги 120 нафардаям аёллар йўқ. Сабаби аёллар билан боғлиқ ишлар асосан давлат ҳукумат раҳбарларининг оилалари эрлари ҳақида маълумот бермаган, деб 2-3 йил давомида, баъзи қисми кўпроқ вақтдаям бўлган ва кейинчалик уларнинг аксар қисми оқланган. Нима учун шу вақтгача оқланмай қолган деган саволга, буларнинг оқланмаслигига сабаб, уларнинг аксар қисми уламолар эди ва истиқлолчилик курашчилари, яъни қўлига қурол олиб совет мамлакатига қарши курашганлар, учинчилари уламоларни қариндошлари хизматчилари бўлганлиги учун оқлаш масаласи ўша вақтлар кўтарилмаган. Аёллар эса бунда кўп эмас. Менинг шахсан ўзимни кўзим тушгани йўқ бирорта оқланмаган аёл делосига. Делолар кўп, лекин бунда аёллар йўқ. Айримлари бор эди, Германияда ўқиган аёлларни оқладик. Уларнинг айримлари оқланмай қолган эди. Биринчидан, уларнинг ижтимоий келиб чиқиши амир хонадонига жуда яқин бўлгани учун экан. Мана шуларни аниқладик", дея фикр билдирди Баҳром Ирзаев.\n"Қатағон қурбонлари хотираси" давлат музейи директори Бахтиёр Ҳасанов:\n"Бу билан қатағон даври бўйича аёллар билан шуғулланмаган экан, деган фикр уйғониши керак эмас. Мана бизнинг музейимизга борсангиз, алоҳида хотин-қизларни қатағон қилинишига бағишланган бўлимимиз бор. Асосан, аёлларни қатағон қилиниши бу 1937-38 йилларга бориб тақалади. 37 йил катта қирғин даврига тўғри келади. Бутун давлат арбоблари, адабиёт- санъат намоёндаларини ҳаммаси қатағон қилинган, ҳаммаси қамоққа солинган. Мана масалан, буларнинг ичида, Хайринисо Мажидхонова, тошкентлик. У Германияда ўқиганлиги учун немис шпионини сифатида отиб ташланган ёки бўлмаса, Ғани Исхоқов бошлиқ бўлган. Махсума аяни 5 та фарзанди бўлишига, уй бекаси бўлишига қарамасдан уни қамоқхонага энг ўғри, бандитларнинг ичига ташлашган. Бу қайси ақлга тўғри келади, аёлларни эркакларни қамоқхонасига ташланиши. Бунинг натижасида, уни қамоқхонада уриб, эрингни Ватан хоинлигини сотмагансан, деб у ерда уни номусига теккан. У аёл йиғлаб-йиғлаб шу ерда 9 ойдан кейин қиз фарзанд кўрган ва уни исмини Маҳкума, деб қўяди.\nБунақа аёллар тўғрисида биз жудаям кўп изланишлар олиб боряпмиз. Файзулла Хожаевни онаси, қизи, аёллари ва сингиллари Зангиотадаги қамоқхонага ташланган. Унинг онаси қамоқхонада кўр бўлиб, сил бўлиб ўлиб кетган ҳаммаси. Буларнинг ҳаммасини биз айтадиган бўлсак 50 саот вақтимиз кетади ҳаммасига. Ҳар бирини фаолиятига боғлиқ гапларни айтиб беришимиз мумкин".\nБундан олдин сайтимизда қуйидаги материаллар эълон қилинган эди:\n30 ЙИЛ ИЧИДАГИ ЭНГ КАТТА ВОҚЕА: Олий судда мустақиллик учун қон тўккан юзлаб миллатпарварлар оқланди\n“Олий судга эътироз: Нега 30 йилдан буён миллатимиз қаҳрамонларини оқламаяпсиз?”\n“Олий суд Ўзбекистоннинг қатағон ва пахта иши қурбонларини оқламоқчи”\nБугун машъум кун: 4 октябрь куни халқимизнинг зиёлилари отилган эди\nОлий суд томонидан 120 нафар босмачиликда айбланган аждодларимиз оқланди\nТег: тарих ўзбек аёллари қамоқхона СССР Суд Олий суд оқлов қатағон


Техасда жажжи бир ўргимчак умумий миқдори 15 миллионлик йўл қурилиши тўхтатилишига сабаб бўлган. Бу воқеа Сан-Антонио шаҳрида, бир неча ойлик ишлардан сўнг юз берган. Бу ҳақда "DiydorAziz.uz" хабар берди.\nМутахассисларнин г айтишича, Cicurina venii жуда ноёб тур ўргимчак саналиб, унинг кўзи бўлмас экан. Танаси ярим шаффоф, одатда ғорлар ёки ер остида яшайди. АҚШда бу ҳашарот давлат томонидан қаттиқ қўриқланади. 1980 йилдан бери одамлар бу турдаги ўргимчакдан бор-йўғи иккитасини учратишган. Улар ҳам бир-биридан унча узоқ бўлмаган ердан топилган. Мутахассислар ер тагида ҳам ушбу тур ўргимчаклар топилишига умид қилишмоқда.\nШундан буён АҚШ Ёввойи табиат бошқармаси ҳамда Автойўллар федерал назорати идораси ўртасида қурилишни давом эттириш керакми ё йўқлиги хусусида баҳслар давом этмоқда.\nБу ердаги аҳоли узоқ йиллар давомида тирбандликдан азият чекиб, янги магистрал қурилишини интизорлик билан кутаётган бўлишига қарамай, ҳукумат қўриқланаётган ўргимчак турининг яшаш муҳитига ўзгартириш киритмасликни истаяпти. Шундай экан, 15 миллионлик йўл лойиҳаси буткул музлатиб қўйилиши ҳам эҳтимолдан холи эмас.\n14:19 Ҳиндистонлик сиам эгизаклари бир кишига кўнгил қўйишди


Путин: Иқлим ўзгариши Россияга кўпроқ таҳдид солмоқда\n09 май 2021, Тошкент вақти: 18:59\nВладимир Путин матбуот анжуманида. 2019, 19 декабрь.\nРоссия президенти Владимир Путин 19 декабрда ўтказган йиллик матбуот анжуманида глобал иқлим исиши ҳамда россиялик спортчиларнинг Олимпиада ўйинларидан четлатилганига тўхталиб ўтди.\nПутин маҳаллий ва хориждан келган журналистлар саволларига жавоб берар экан, Россияда ўртача ҳарорат глобал кўрсаткичдан икки баробар тезроқ суръатда кўтарилаётганини таъкидлади.\nПрезидент глобал миқёсда ўртача ҳароратнинг кўтарилаётгани Россиянинг Арктика ҳудудида жойлашган шаҳарларига таҳдид солишини айтди. Путин Россия глобал иқлим исиши суръатини секинлатишни кўзловчи Париж битими шартларига амал қилаётганини қўшимча қилди.\nПутин россиялик спортчилар тўрт йилга Олимпиада ва бошқа спорт мусобақаларидан четлатилгани масаласида эса, Бутунжаҳон антидопинг ташкилоти (WADA) одил қарор чиқармаганини таъкидлади. Хусусан, президент барча спортчи эмас, балки қоидани бузган шахслар алоҳида жазоланиши кераклигини айтди.\n19 декабрда ўтказилган йиллик анжуман Путиннинг 15-йирик матбуот конференциясидир. Ҳафта бошида Кремль анжуманда иштирок этиш учун рекорд 1895 нафар журналистга аккредитация берилганини маълум қилган эди.\nПутин ҳар йили ўтказадиган катта матбуот анжуманида ўз имижини яхшилашга уриниб, Россияликлар ишончли қўлларда эканлигини айтиб келади.


Санчес "Арсенал" билан 5 йиллик шартнома тузиб, жамоанинг энг кўп маош олувчи футболчисига айланади\n"Арсенал" жамоаси чилилик ярим ҳимоячи Алексис Санчес билан шартномани узайтириш хусусида келишувга эришди.\nDaily Mail нашри хабарига кўра, чилилик футболчи лондонликлар жамоаси раҳбарияти билан янги 5 йиллик шартнома тузади ва ҳафтасига 155 минг минг фунт маош ола бошлайди (шу вақтгача унинг маоши ҳафтасига 130 минг фунт эди).\nШу тариқа, Санчес "Арсенал"нинг энг кўп маош тўланувчи футболчисига айланади. Бунгача "канонирлар"нинг бошқа 2 етакчиси Месут Озил ва Тео Уолкотт ҳафтасига 140 минг фунтдан олиш орқали жамоадан энг юқори миқдорда маош олувчи футболчилари сифатида қайд этилишганди.\nСанчеснинг амалдаги шартномаси 2018 йилнинг ёзига қадар тузилганди.\nМаълумот учун, Санчес АПЛнинг жорий мавсумида 12та ўйинда қатнашиб, 6та гол ва битта голли пас муаллифига айланган.


"Пахтакор": Мавсумнинг умумий статистикаси\n27 ноябрь, 2017, 16:41\n2017 йилги мавсум якунларини сарҳисоб қилиш ва футболчилар кўрсаткичларини эътиборингизга тақдим этамиз. Бу ҳақда "Пахтакор" матбуот хизмати хабар бермоқда.\nУшбу мавсумда майдонда энг кўп вақт ўтказган футболчилар учлиги Владимир Козак, Александр Лобанов ва Игорь Сергеев бўлди.\nЖами 31 нафар футболчи мураббийлар томонидан майдонга туширилди. Улардан уч нафари биринчи даврадан сўнг жамоани тарк этишди - Аднан Ораховац, Юрица Булят ва Хушнуд Авилов.\nБеҳруз Саъдуллаев атиги 12 дақиқа ўйнаган бўлишига қарамай, гол уришга улгургани эътиборга молик. Энг кўп гол уриш борасида Игорь Сергеев ўзини кўрсатди. У рақиблар дарвозасини 13 бор ишғол қилишга эришди. Безерра иккинчи давранинг ўзида 4 тўп киритди. Нуруллаев, Козак ва Симич эса учтадан голни ҳисобларига ёзиб қўйишди.\nСариқ карточка олиш борасида "рекордчи" Даврон Ҳошимов бўлди. У ҳакамлар томонидан 8 марта огоҳлантирилган бўлса, Азим Аҳмедов ҳисобида 7 сариқ карточка мавжуд. Бир учрашувда икки мартадан сариқ карточка олиб, майдондан четлатилган футболчилар Лобанов ва Тожиев бўлишди.\nЭнг ёши катта футболчи жамоа сардори Камолиддин Тожиев сўнгги марта майдонга тушганда 34 ёш, 6 ой ва 16 кунлик эди.\nЭнг ёш ўйинчи сифатида Иброҳим Ғанихонов эътироф этилади. "Қизилқум"га қарши 3 март куни ўтган беллашувда у 16 ёш, 7 ой ва 16 кунлик эди. Ғанихонов олий лига тарихида 2000 йилда таваллуд топган футболчилар орасида биринчи марта майдонга тушган ўйинчи ҳисобланади.\n"Пахтакор" футболчиларининг 2017 йилдаги дақиқалар бўйича кўрсаткичлари


Воизлик 72 — Dilkashradio.com\nАссалому алайкум хурматли радио тингловчи дўстлар. Сиз азизлар билан яна радио тўлқинлар орқали учрашиб турганимиздан бағоят миннадормиз. Бугунги эшттириш давомида бир неча дақиқа мен Ғолиббек сизлар билан бирга бўламан. Исо Масиҳ Кафарнаҳумга кетаётганда, йўлда тўхтаб одамларга таълим берар эди. Уни кузатиб бораётган одамларнинг сони ортиб борар эди. Бир куни тонг чоғи Жалиладаги кўлнинг қирғоғида таълим бераётганда, оломон Уни сиқиб қўйди ва У гапини тамомлаб олиши учун қайиққа чиқишига тўғри келди.\nИсо ваъда қилинган Масиҳ бўлгани учун ҳам, Унинг кетидан боришлари учун одамларни кунлик ишларидан қолдиришга хаққи бор эди. Бутрус деб аталувчи Симун ва унинг укаси Идрисга, кейин эса Забадийнинг ўғли Ёқуб ва унинг укаси Юҳаннога мурожат қилиб, уларни «инсон овчилари» бўлишларини таклиф қилди. «Овламоқ» муболағаси шогирдларининг балиқчилик касби билан боғлик бўлса керак, лекин Эски Ахдда ҳам бу нарса учрашига эътибор беринг масалан Ерем китобининг 16:16; Йиз.29:4-5 ва ҳ.к.з), бироқ пайғамбарлар бу муболағани яқинлашиб келаётган Худонинг хукми ҳақида гапиришганда қўллашган.\nИсо эса унинг қарама-қарши маъносидан фойдаланган, яъни У бу хукмдан озод бўлишни назарда тутган. Худонинг хукми яқинлашаётганини эслатиб, Исо бу тўртта балиқчини «одамларни гуноҳ денгизидан тутиш учун». Ҳаворийларнинг хизматини 3 қисмга бўлиш мумкин: (1) имон келтириш ва Исонинг кетидан бориш; (2) доимий мулоқотда бўлиш, Исодан таълим ва ёрдам олиш; (3) кейинчалик одамлар орасида Масиҳга хизмат қилиш.\nИсо Масиҳ Кафарнаҳумга келгандан кейин, биринчи шанбада ибодатхонада халққа таълим берар эди. У ерда ёмон руҳга чалинган одам бор эди. У Худонинг Ўғли олдида тура олмади ва қичқириб юборди: «Эй Носиралик Исо! Бизда нима ишинг бор? Сен бизни халок қилгани келдингми? Сенинг кимлигингни биламан, Сен Худонинг Азизисан!». «Жим бўл ва ундан чиқиб кет!»,- деб Исо Масиҳ ёмон руҳга дўқ қилди, ва бу одам ундан халос бўлди. Бу руҳ Масиҳни яхши билган, шунинг учун Уни Носиралик Исо дебгина қолмай, Худонинг Азизи деб ҳам атади.\nХушхабарларда ёмон руҳга чалинган одамларнинг бақириқлари тез-тез эслатиб ўтилади. Бундай руҳларнинг бирини Исо ҳайдаб чиқарганда, одамлар қурқувдан қотиб қолдилар (оят.36). Бу эса У ёмон руҳлар устидан ҳам ҳукмрон эканлигини кўрсатади (9:1 таққосланг). Шундай қилиб Исо ҳақидаги шов-шув ён атрофга овоза бўлди. Ибодатханадан чиққандан кейин Исо Бутруснинг қайнонасининг уйига борди. У оғир касал эди. Исо уни даволади, ва «…аёл дарҳол туриб, уларга хизмат кўрсатди». Исо кўпинча Кафарнаҳумга хизмат учун келганда доим шу уйда қолар эди.\nХар куни Исонинг хузурига касал бўлган инсонларни олиб келишар эди.Раббимиз эса олдига келганларни хеч қачон қўвиб чиқармас эди. Хурматли радио тингловчи мухлислар шунинг билан бугунги эшттиришимиз ўз нихоясига етди. Келгуси эшттиришларимиз орқали учрашгунча хайр саломат бўлинглар.


Муҳаммад ал-Хоразмий номидаги Тошкент ахборот технологиялари университетига ўқишга тавсия этилган талабалар диққатига!\nБугунги кунда юртимиздаги пандемия вазиятидан келиб чиқиб Тошкент ахборот технологиялари университетига биринчи курсга ўқишга тавсия этилган талабалар ўзларининг яшаш ҳудудлари бўйича ТАТУ ва унинг 5та филиалларига бориб ҳужжатларни расмийлаштиришлари имкони яратилди.\nЯъни талабаликка тавсия этилганлар айнан Тошкентга келишлари шарт эмас. Энди биринчи курсга қабул қилинганлар ҳужжатларни топшириш, шартнома бланкаларини олиш, танишув дарсларида иштирок этиш мақсадида энг яқин филиалимизга ташриф буюришлари мумкин.\nМасалан, сурхондарёлик талабамиз ТАТУ Қарши филиалига бориб ҳужжатларни расмийлаштириши мумкин. Андижонлик, наманганлик талабалар эса ТАТУ Фарғона филиалимизга мурожаат қиладилар. Худди шундай Jizzax вилоятидан талабаликка тавсия этилган биринчи курсларимиз энг яқин филиалимиз ТАТУ Самарқанд филиалига мурожаат қилишлари мумкин. Бу бўйича филиал раҳбарларига тегишли кўрсатма ва топшириқлар берилди.\nТалабалар билан ишлаш бўйича қуйидаги файлда ҳудудлар кесимида тўлиқ маълумот келтирилган.


Риштон тумани тиббиёт бирлашмаси бошлиғи блогерларни ҳақоратлагани акс этган аудио тарқалди\n19:25 / 10.09.2021\nРиштон тумани тиббиёт бирлашмаси бошлиғи тумандаги эмлаш жараёнида юзага келган навбатлар акс этган суратларни тарқатган блогерга таҳдид қилган аудио тарқалди. Ҳолат ССВ назоратига олинди\nИжтимоий тармоқларда Фарғона вилояти Риштон туман тиббиёт бирлашмаси бошлиғи Усмонжон Мамадалиевнинг журналист ва блогерларни ҳақорат қилиб, уларга босим ўтказгани ҳақида аудиохабар тарқалди.\nМаълум бўлишича, “Риштон ТВ” саҳифаси орқали тумандаги эмлаш жараёнидаги навбатлар ҳақида танқидий суратлар эълон қилинган. Бундан ғазабланган тиббиёт бирлашмаси бошлиғи телефон орқали суҳбат вақтида блогерларни ҳақоратлаган, уларга зарар етказиш билан таҳдид қилган.\nАудиода бирлашма бошлиғи Қодиржон исмли шахс билан гаплашиб, “Риштон ТВ” саҳифаси кимга тегишли эканини сўрайди. Кимники бўлса ҳам “қисиб” юриши кераклигини, акс ҳолда ёмон аҳволга солишини айтади.\n“Бугун Риштонни менман дегани Элибоевнинг энасини кўрсатиб, оёғимни ялатдим. “Риштон ТВ” ҳам кимники бўлса, энасиникига тиқиб қўяман. Қисиб юрсин одамни расмга олиб юрмасдан.\nОлтиариқда эмлаш ишларини пикка олиб чиқмагани учун мана шунақа навбатсиз пайтда ҳеч ким йўқ, эмлагани қўрқади. Биз провокация қилиб, халққа чиқдик. Эмлашни қанақа бўлишини тушунтиргандик, улар (эмланувчилар) кўпайиб кетди. Ифлосларга айтиб қўйинг, ернинг тагидан бўлса ҳам топиб бир нарса қилиб қўяман. Элибоевнинг кунига тушади. Ҳазиллашмасин, танишингиз экан, айтиб қўйинг, уйига бориб бўлса ҳам тиқиб келаман. Менинг ишимни бир пул қилмасин. Қисиб юрсин. Бир оғиз айтиб қўйинг. Расмни кўрсангиз 16та одам турибди. Бўлиб-бўлиб ташлаган. Агар шунақа қилса, судга бераман. Кейин юради ялиниб, бир нималар қилиб", дейилади аудиода.\nKun.uz мухбири риштонлик Баҳодирхон Элибоев билан телефон орқали суҳбатлашди. Блогернинг айтишича, туман тиббиёт бирлашмасида Covid 19га қарши вакцина олиш жараёнида узундан навбатлар ҳосил бўлганида бунга эътироз билдириб, вакцина олиш учун қўшимча хона қилишни сўраган, ижтимоий масофа сақлаш борасида иш ташкиллаштирилмаганини танқид қилган. Бу эса Риштон тумани тиббиёт бирлашмаси бошлиғига ёқмаган. Элибоевнинг қўшимча қилишича, у аҳолини вакцина олишга ўз саҳифаси орқали тарғиб қилиб келган, фақат вакцинация жараёнида ижтимоий масофа сақлаш кераклигини эслатган.\nУсмонжон Мамадалиев Элибоевнинг телеграм каналида жойланган постга раддия беришни талаб қилган, блогер эса бундан бош тортган.\nСоғлиқни сақлаш вазирлиги матбуот хизмати мазкур ҳолатга муносабат билдириб, аудиохабар назоратга олинганини маълум қилди.\n“Айни пайтда аудиохабарда келтирилган маълумотлар юзасидан атрофлича ўрганиш ишлари олиб борилмоқда ва ушбу ҳолат нима сабабдан юз бергани аниқлаштирилиб, шунга кўра тегишли чоралар кўрилиши таъминланади. Ўрганишлар натижалари ҳақида қўшимча маълумот берилади.\nСоғлиқни сақлаш вазирлиги журналистлар ва блогерларнинг профессионал фаолиятига тўсқинлик қиладиган ҳар қандай ҳолатларни кескин қоралайди”, – дейилади вазирлик ахборотида.\n19:19 / 09.10.2021\nРиштонлик устазода кулол: “Бир вақтлар кулолларга қиз беришмас эди”\n13:47 / 05.09.2021\n“Ислом Каримовга Риштоннинг Чўнғара гуручида оқ рангли қилиб ош пишириб берар эдим...” Биринчи президент Каримовнинг фарғоналик ошпази Сулаймон ака нималарни хотирлайди?


Миллий иқтисодиётнинг ўсишида электротехника тармоғининг ўрни - UzAnalytics\nРауф Салахўжаев – Тошкент давлат иқтисодиёт университети доценти, “ERGO Analytics” тадқиқот компанияси раҳбари\nАнастас Хачатуров – “ERGO Analytics” тадқиқот компанияси ходими\nРивожланаётган мамлакатларда саноатлашув жараёнлари ва саноатнинг технологик ривожланишини рағбатлантириш – иқтисодий ўсишнинг драйверларидан биридир. Ҳарвард университети тадқиқотларидан маълум бўлишича, саноат ва экспорт саватининг иқтисодий мураккаблиги мамлакат ЯИМ ўсиши суръатларига бевосита алоқадор – ишлаб чиқариладиган товар ва хизматларнинг технологик тузилмаси мураккаброқ бўлган мамлакатлар ўз иқтисодий тараққиёт даражасини тезроқ кўтара оладилар.\nЎзбекистон Республикасида 2017 йилдан эътиборан, иқтисодиёт тармоқларининг ривожланишини рағбатлантириш бўйича қонунчилик ташаббуслари илгари сурилмоқда. Жумладан, 2021 йилда Президентнинг “Электротехника саноатини янада ривожлантириш ва маҳаллий маҳсулот рақобатбардошлигини оширишга оид қўшимча чора-тадбирлар тўғрисида”ги Қарори қабул қилинди. Ушбу Қарорнинг Ўзбекистон Республикаси иқтисодиётидаги аҳамияти инобатга олинса, жаҳон электротехника тармоғида шаклланган мавжуд трендлар, шунингдек, ушбу тармоқ ривожи контекстида миллий иқтисодиёт олдидаги потенциал даъватларни таҳлил қилиш зарур. Жаҳон иқтисодиётининг Industry 4.0га ўтиши контекстида электротехника тармоғи энг тез ўсаётган индустриялардан бири саналади. Чунончи, 2025 йилга бориб, жаҳон электротехника саноати ҳажми 39%дан зиёдроққа ўсиб, 1,67 триллион АҚШ долларини ташкил этиши прогноз қилинмоқда. 2019 йилда давлат умумий экспортида электротехника маҳсулотининг улуши энг катта бўлган мамлакатлар сирасига Жануби-Шарқий Осиёдаги Гонконг (56,2%), Филиппин (50,5%), Вьетнам (36.7%) ва бошқалар кирди.\nЖаҳон тенденциясига мувофиқ, электротехника тармоғи миллий иқтисодиётнинг энг тез ўсувчи сегментларидан бири ҳисобланади. Масалан, 2017-2021 йилларда ишлаб чиқарилган маҳсулот ҳажми 3,7 баробардан зиёдроқ кенгайди ва 12,6 триллион сўмни ташкил қилди, шунингдек, 2022 йилда ҳам маҳсулот ишлаб чиқариш ҳажми кенгайиши (19 триллион сўмга етиши) прогноз қилинмоқда. Шу билан бирга, Ўзбекистонда ушбу тармоқнинг ривожланиши унинг тараққиёти учун фойдали деб бўлмайдиган бошланғич шароитларга қарамай рўй бермоқда. Жумладан, саноат ривожи мамлакатнинг географик жойлашуви (океанга бевосита чиқиш ва камхарж логистика), R&Dга инвестицияларнинг юқори даражаси ҳамда ишлаб чиқариш қувватларини яратиш ва технологиялар импортига қизиқиш билдирган хорижий инвесторларнинг мавжудлигига чамбарчас боғлиқдир. Ушбу контекстда олиб қаралса, Ўзбекистон океанга бевосита чиқа олмайди, соф ТХИнинг ЯИМга нисбати 4%ни ташкил қилади, бу ўртача жаҳон қиймати (1,8%)дан юқори, аммо Вьетнам ёки Исроил каби мамлакатлардагидан бироз камроқ.\nШунга қарамай, электротехника тармоғи жўшқин суръатда ривожланмоқда. Жумладан, Президентнинг “Электротехника саноатини янада ривожлантириш ва маҳаллий маҳсулот рақобатбардошлигини оширишга оид қўшимча чора-тадбирлар тўғрисида”ги Қарорига мувофиқ, маҳсулот ишлаб чиқариш ҳажми 2021 йилда 15 триллион сўмгача, 2022 йилда 10 триллион сўмгача ошиши кутилмоқда. Бу эса 2017-2022 йилларда тармоқ ҳажми 5 баробардан кўпроққа кенгаяди, деганидир. Тармоқнинг экспортга йўналганлик даражаси ҳам ортмоқда, чунончи, электротехника маҳсулоти экспорти ҳажми 2017 йилдаги 189,7 млн АҚШ долларидан 2022 йилда 600 млн.га етади. Экспорт савати тузилмасида тармоққа жами экспортнинг 1,4%и тўғри келади.\nТармоқ тузилмасидаги маиший товарлар ишлаб чиқариш сегментида нисбатан жўшқинроқ ривожланиш кузатилади. Ишлаб чиқарилган маҳсулотнинг 37 фоизи маиший техника ҳиссасига тўғри келади, қиёслаш учун айтадиган бўлсак: кабель-сим маҳсулоти улуши – 21% ва куч жиҳозлари ҳамда бошқа маҳсулотлар улуши – 42%. Шу билан бирга, электротехника тармоғи экспортидаги энг кескин ўсиш айнан маиший техника соҳасида кузатилади, бу ерда экспорт қилинадиган маҳсулот ҳажми 4,5 баробардан зиёдроққа ортган. Маиший техника ишлаб чиқариш бўйича тармоқ етакчиси – Artel компанияси (Марказий Осиёдаги энг йирик маиший техника ишлаб чиқарувчи, ходимлари сони 13 000 дан зиёд) саналади, унинг ҳиссасига 2020 йилда тармоқ ишлаб чиқаришининг 41,7 фоизи ва экспортнинг 24,5 фоизи тўғри келди. 2017-2020 йилларда смартфонлар ва LED-телевизорлар каби янги маҳсулот турларини ишлаб чиқариш ўзлаштирилиши ҳисобига маҳсулот ҳажми 2,75 баробар ўсди.\nИшлаб чиқариладиган маҳсулотларнинг алоҳида турлари, масалан, LED-телевизорлар ёки кондиционерлар бўйича мамлакатлараро таҳлил шуни кўрсатмоқдаки, жорий маҳсулот экспорти мамлакат аҳоли жон бошига ЯИМнинг мавжуд даражаси учун потенциал кутиладиган ҳажмдан сезиларли даражада юқоридир.\nLED-телевизорлар экспорти / Аҳоли жон бошига ЯИМ\nКондиционерлар (сплит-тизим) экспорти / Аҳоли жон бошига ЯИМ\nШу билан бирга, тармоқ ўсишининг барқарор суръатларини қўллаб-қувватлаш, жумладан, Ўзбекистон иқтисодиёти олдида турган қатор вазифаларни ҳал қилишни талаб этади.\nҲам бюджет, ҳам премиум тоифадаги маҳсулот сегментида Жануби-шарқий Осиё мамлакатлари ишлаб чиқарувчилари томонидан рақобат кучайиши кузатилади. Чунончи, юқорида келтирилганидек, бу мамлакатлар экспорти таркибида электротехника тармоғи 30 ва ундан юқори фоизга эга.\nИТТКИга харажатларни оширмай, юқори қўшимча қийматга эга маҳсулот ишлаб чиқариш имконсиздир. Масалан, энг рақобатбардош инновацион мамлакатларда ИТТКИга харажатлар ЯИМнинг 1 фоизидан ошади. Шу билан бирга, Жаҳон Банки маълумотларига кўра, Ўзбекистонда R&Dга харажатлар ЯИМнинг 0,1 фозини ташкил қилади.\nГлобаллашув ва интеграция шароитида географик ва номенклатура диверсификацияси ҳисобига тармоқ ўсишининг янги нуқталарини фаол излаш керак бўлади. Жумладан, хизмат кўрсатиш сервис марказларини яратиш, фаол маркетинг, реклама кампанияларини ўтказиш ва истеъмолчилар истакларини ўрганиш ҳисобига ташқи бозордаги позицияни мустаҳкамлаш зарур.\nТармоқнинг илмий-тадқиқот институтлари ва олий таълим тизими билан янада яқинроқ интеграцияси. Тармоқнинг жўшқин ўсиши унинг учун хос бўлган билим ва кўникмалари бор мутахассислар (муҳандислар, ишлаб чиқувчилар, маркетологлар)га талаб ортишига олиб келади. Бугунги кунда Ўзбекистонда ушбу профилдаги мутахассислар етишмовчилиги кузатилмоқда.


БМТ Бош котиби: COVID глобал хавфсизлик учун энг биринчи таҳдид бўлиб қолмоқда\n07 март 2021, Тошкент вақти: 19:20\n17 сентябрда дунёда коронавирусга чалинганлар сони 30 миллион кишидан ошди. Жаҳон соғлиқни сақлаш ташкилотининг бу ҳақдаги баёноти эълон қилинган куни БМТ Бош котиби коронавирусни глобал хавфсизлик учун “энг биринчи таҳдид”, деб атади.\nБу икки баёнот янграган кунда Тошкент вилоятида 11 яшар бола коронавирусдан вафот этди. У Ўзбекистонда коронавируснинг энг ёш қурбони бўлди.\nЎзбекистоннинг қўшниларида ҳам коронавирусга чалиниш кўрсаткичларида яна ўсиш қайд этилмоқда.\nБош котиб Антониу Гутерриш чоршанба куни Нью-Йоркда бўлиб ўтган матбуот анжуманида коронавирус назоратдан чиқиб кетаётганини айтиб, “вирус глобал хавфсизлик учун энг катта таҳдид”, дегани тўғрисида Associated Press ахборот агентлиги хабар қилди.\nКуз келиши билан вазиятнинг ёмонлашиб кетаётгани БМТда хавотир уйғотмоқда. Халқаро ташкилот фикрича, коронавируснинг авж олиши башорат қилинаётган ҳодиса эмас, балки мавжуд фактдир. Covidдан ўлганлар сони яқин орада 1 миллиондан ортиб кетиши кутилмоқда.\nБош котиб Антонио Гутерриш Covid-19га қарши вакцинани глобал ижтимоий неъмат сифатида ҳар бир киши ола билиши лозим, деган фикрни билдирди. Бош котибнинг айтишича, ер юзи аҳолисини вакцина билан адолатли таъминлаш учун келаси йили $35 млрд керак бўлади.\nЖаҳон соғлиқни сақлаш ташкилотига кўра, вируснинг Европада яна “тез тарқалиш суръати” ташвиш уйғотмоқда.\nКоронавирус статистикасини олиб бораётган АҚШдаги Жонс Хопкинс университетининг билдиришича, шу кунгача вирусдан ўлганлар сони камида 942 989 кишига етди. Вирус тарқалиши бўйича АҚШ ҳамон “етакчилик” қилмоқда. Бу давлатда 6 миллион 664 минг 21 киши вирусга чалинган, улардан 197 447 нафари вафот этган.\nБу мамлакатда ўтган бир кеча кундузда яна 78 кишига коронавирус юққани қайд этилган бўлиб, шундан 25 ҳолат Нур-Султонга тўғри келди. Мамлакат Соғлиқни сақлаш вазирлигига кўра, сўнгги кеча кундузда 155 бемор соғайди, 4 киши вафот этди.\nШу кунда Қозоғистон бўйлаб 3835 бемор, шу жумладан 40 бола даволанмоқда. 1967 бемор стационар касалхоналарда, 1868 бемор ўз уйида муолажа олмоқда. 100 бемор оғир, 13 бемор ўта оғир аҳволда. 15 киши сунъий нафас олдириш аппаратига уланган.\nБундан ташқари Қозоғистонда 1 августдан бошлаб алоҳида “ковидсимон зотилжам” статистикаси ҳам юритилмоқда. Сўнгги кеча кундузда бу касалликдан 2 бемор ўлди. 1 августдан бери “ковидсимон зотилжам”га 30 597 киши чалинди, 337 киши вафот этди, 26533 бемор соғайиб кетди.\nСўнгги кеча кундузда бу мамлакатда яна 91 кишига вирус юққани қайд этилди. Бу сўнгги 10 ичидаги энг юқори кўрсаткич.\nМамлакат соғлиқни сақлаш вазирлигига кўра, шу кунгача 45244 кишига вирус юқиб, улардан 1063 нафари вафот этди. Қирғизистонда COVID-19 билан “ковидсимон пневмония” статистикаси бирга юритилади.\nШу кунда 547 бемор стационар касалхоналарда, 1772 бемор ўз уйида даволанмоқда.\nБу мамлакат коронавирус инфекцияси мавжудлигини 2020 йил 30 апрелида тан олди. Соғлиқни сақлаш вазирлиги тақдим қилган сўнги статистикага кўра, 30 апрелдан 10 сентябрга қадар коронавирусга 8939 киши чалинди, уларнинг 86%, ёки 7714 нафари соғайиб кетди. Расмий маълумотларга қараганда, сўнгги кунларда 40 нафар атрофида киши вирусга чалинаяпти, 5 ойда 73 киши ковид қурбони бўлди.\nБу мамлакатда COVID-19 касаллигига чалинганлар мавжудлиги шу кунгача расман тан олинмаган. Бироқ, норасмий хабарларга қараганда, касалликка чалинганлар кўп, улар орасида врач ва ҳамширалар сони ҳам кундан кунга ортиб бормоқда. Озодлик радиоси туркман хизматининг жойлардан олинган хабарларга таяниб ёзишича, кейинги пайтларда тиббиёт ходимларининг ишдан бўшаб кетаётгани кузатилмоқда.\nЎзбекистон. Болалар орасида биринчи ўлим\n17 сентябрь куни Тошкент вилояти Бўстонлиқ туманида яшаган 11 ёшли М.У., исмли ўғил бола коронавирусдан вафот этди. Бу ҳақда хабар қилган Соғлиқни сақлаш вазирлигига кўра, у Ўзбекистонда коронавируснинг энг ёш қурбони бўлди. Бунга қадар Ўзбекистонда балоғатга етмаган болаларнинг коронавирусдан ўлгани қайд этилмаган эди.\nҚирғизистонда собиқ соғлиқни сақлаш вазири ҳибсга олинди\nСенат аъзоси қоидабузар артистларнинг жарима билан қутулиб кетаётганидан норози\nЎзбекчилик, Гонорарсиз драматург ва “Экспорт маҳсулоти”га айланаётган мигрантлар ҳақида


РАСУЛУЛЛОҲ БИЛАН БИРГА РАМАЗОН | Siyrat.uz\n05:00 Май 30, 2017\nҲар йили Рамазонга бир-икки ҳафта қолганида мен ўзимча муқаддас ойда нима қилишим кераклиги ҳақида режалар туза бошлайман.\nҲар йилги Рамазонда Аллоҳ таоло билан қандайдир янги муносабатлар бошланишига умид қиламан. Ўзимча яхши мусулмон бўлишга ва айнан ўша Рамазонда ўзимининг ёмон одатларим устидан ғолиб бўлишга ваъдалар бераман. Бироқ шу вақтгача ваъдаларим биттаси ҳам амалга ошмади.\nШунинг учун ҳам бу йили аниқ режалар тузмадим ва олдингилардек ўзимга ўзим ваъдаларни бериб ташлаганим йўқ. Бироқ оддий режалардан ҳам кўра кўпроқ натижа ва самараларга қандай эришишим мумкинлиги ҳақида жиддий ўйлай бошладим.\nЎшанда бир фикр келди: Расулуллоҳ соллаллоҳу алайҳи васаллам даврларида яшаганимда нима бўларди?\nРасулуллоҳ соллаллоҳу алайҳи васаллам уйимизда меҳмон бўлгани, эҳтимол, бутун Рамазон ойида бизникида яшашини бир тасаввур қилиб кўрдим. Биз шунда қандай яшар эдик? Нималар билан машғул бўлардик? Кунларимизни қандай ўтказар эдик?\nАллоҳ таолонинг розилигини қай даражада топишга ҳаракат қилардик?\nАслида Расулуллоҳ соллаллоҳу алайҳи васаллам Рамазонни қай тарзда ўтказганларини биламанми?\nМен бу саволларга жавоб беришга ҳаракат қилардим ҳамда бу сафарги Рамазон, умуман, бошқача бўлишига умид боғладим.\nБир тасавввур қилиб кўринг-а…?\nДемак, бу Рамазон одатдагидек режалар қилмадим. Мен Расулуллоҳ соллаллоҳу алайҳи васаллам уйимизда меҳмон эканини тасаввур қилиб яшашга ҳаракат қилдим.\nҚанча марта исталган вақт Расулуллоҳ соллаллоҳу алайҳи ва аллам уйимиз эшигини қоқиб қолишлари мумкинлигини тасаввур қилдим. Шошиб, уялиб қолмайманми, кўнгилдагидек кута оламанми? Расулуллоҳ соллаллоҳу алайҳи васалламга ёқиб, Аллоҳ таолонинг розилигини топа оламанми?\nБу йили мен шу йўлни тутдим ва бу сафар мениинг Рамазоним, умуман, ўзгача бўлди. Ҳар дақиқа Расулуллоҳ соллаллоҳу алайҳи васалламни соғиниб кутаман, бирга эканимизни тасаввур қиламан. Оҳ, бу соғинч, оҳ, бу фироқ…\nРамазон ҳақида ҳадислар излаганимда, уларнинг бир иккисини билиб, унга амал қилишим мен учун кифоя эканини тушундим.\nАбу Ҳурайра розияллоҳу анҳу Расулуллоҳ соллаллоҳу алайҳи васалламдан ривоят қилади: «Ким (рўзадор ҳолида) ёлғон сўз ва унга амал қилишни ташламаса, Аллоҳ таоло у банданинг таом ва ичимлигини тарк қилишига муҳтож эмас» (Бухорий, Абу Довуд, Термизий, Насоий, Ибн Можа, Аҳмад, Ибн Хузайма ва Ибн Ҳиббон ривояти).\nДемак, тилга эътибор бериш керак ва уни ҳар қандай беҳуда суҳбатлардан сақлаш лозим.\n«Икки кишининг таоми уч кишига етади. Уч кишининг таоми тўрт кишига етади» (Бухорий, Муслим ва Термизий ривояти).\nАслида бу ҳадис очофатлик каби хавфли иллатдан сақлайди. Баъзан Рамазон ойи ибодат ойи бўлиши ўрнига, таомланиш ойига айланиб кетади. Одамларнинг аксарияти Қуръони карим қироати ёки маънавий камолатга етишни ўйлаш ўрнига емоқ-ичмоқлари ҳақида кўпроқ ташвишда бўладилар.\n«Ўзи тўқ бўлиб, қўшниси оч қолган одам мўмин эмас», деган.\nУмар розияллоҳу анҳудан марфуъ ҳолда ривоят қилинади:\n«Амалларнинг энг афзали: Мўминни хурсанд қилишинг, яланғочини кийинтиришинг, очини тўйғазишинг ёки ҳожатини чиқаришингдир” (Табароний ривоят қилган).\nДемак, хайрли ишларда иштирок этаман.\nОдамларни Аллоҳ учун яхши кўриш, яқинлар, дўстлар ва жамиятда силаи раҳмни кўпайтириш динимизнинг муҳим бир қисмидир. Ислом фақир, мискин ва муҳтожларга ёрдам беришга, меҳрибон бўлишга ўргатади. Шунда Аллоҳ таоло бизга ҳам меҳрибончилигини зиёда қилади.\nМуҳтожларга ёрдам бериш биз учун доимий одатга айланиши керак ва Рамазон ойи эса фақир, мискин, етим, бева ва бошқа муҳтожларга ёрдам бериш одатини мустаҳкамлаш учун қулай имкониятдир.\nИмоми Раббоний шундай дейди:\n«Агар инсон мана шу ойда яхшиликларга, солиҳ амалларга эриша олса, унга йил бўйи тавфиқ ёр бўлади, агар бу ойни қалби сочилган, руҳи тарқоқ ҳолда ўтказса, йил бўйи тарқоқлик ва чалкашликда ўтади».\nРамазон ойи кириши билан бутун Ислом юртларида ўзгача шукуҳ пайдо бўлади. Ибодат, Қуръон тиловати, хайру эҳсонлар мавсуми бошланади. Бу ҳолат ер юзининг ғарбу шарқида, олиму омийсида, бою камбағалида баробар рўй беради. Мусулмон умматиниг бирлиги намоён бўлади. Бунда ҳам Исломнинг инсониятни якдилликка, тенглик ва бирликка ўргатишининг бир намунаси кўринади. Бутун дунё мусулмонлари турли юртларда, турли иқлим ва шароитларда, турли халқлар вакиллари бўла туриб, бир вақтда, бир хил ибодатда, битта Қуръон тиловатида, бир хил хайрли ишларда баб-баробар елиб-югурадилар.\nРасулуллоҳ соллаллоҳу алайҳи васалламнинг Рамазон ҳақидаги ҳадисларига амал қила олсам, ўзимни жуда бахтли ҳис қиламан. Бор кучим билан ҳадисларга Рамазондан сўнг ҳам амал қилишга ҳаракат қиламан.\nБу муваффақиятлар кичкина, ҳақир ва арзимас бўлиб кўриниши муҳим эмас, муҳими ўша кичкина бўлса ҳам муваффақиятнинг борлигидир.\nАллоҳ таоло ҳаммамизни қайта-қайта Рамазонга етказсин. Аллоҳ таоло барчамизга Рамазон рўзасини тўла-тўкис адо этишимизни насиб айлаган бўлсин! Омин!\nАввалги мақолаРамазон – Қуръон ойидир\nКейинги мақола Мусулмон кишининг оиласига Рамазоннинг 22 баракаси